Falam Times - Chinland Today Media\nMarch 17, 2010 9:25 am·3 comments\nFalam Times Chief Editor USA ah feh\nSalai Francis Lal Uk hi 2009 December thla ih sin FPM Committee ih dil nak el siang lo ten Falam Times ah Chief Editor dinhmun in ttuanvo in lak sak tu a si. A mah hi Calai lam ih thiam zet a si ruang ah a thuthang ngan mi hi sawisel tu nei lo in fak le lawm hlir a co tu khal a si fawn. Hi vek Calai thiam cu a thlen nak ram tin ah kan mile sa hrangah calai thawi miphun cawi sang vivo tu a si thei nak ding ah FPM cun duhsak nak a hlan a si.\nUSA a feh zawngih a lungkuai tui hnenih biazai a tanta mi:\nNa hrangah ka feh ding\nKa parih na thinlung\nA hngetkhoh ding maw?\nA cem ral ding?\nI ngai ding mw? I hngilh men ding?\nKei ka thei fianglo..\nKa feh ding, na hrangah..\nKa lo hngak ding,\nna thlen ding ni,,\nCaan rei hmanseh,\nKum khat maw..a reilo tuk\nKum hnih maw…ka lo hngak thei tuk..\nKum nga maw..ka lo hngak thei thotho.\nZiangah tile Na hrangih feh mi ka si ruangah..\nRalkap daan suah mi ah Su Kyi Lungawi lo\nLND party hruaitu Aung San Su Kyi cun tuikum hrilawk nak ding hrang Ralkap Cozah ih daan suah mi ah a lungawi lo thu a sim. Ralkap cozah in election commissioner minung-17 an mai duh mi an hril ih cu pawl in an duh dan in daan an tuah mi a si ruangah pom theih lo thil thu a si ti thu a sem bet. Tui hlan ih sin Kawlram acozah cun mipi hrilawk nak ding hrang ih daan a tuahmi zalen le thianghlim zet ih neihding a si a ti reronan NLD khaipa bik le Kawlram zalennak ding hrang ih sualtu Suu Kyi tel ding cu a siang nawn ta riai lo.\nHi mi thuah USA state department spokesman P.J. Crowley cun Ralkap pawlih daan thar suah mi cu kan pom thei lo a si tiah a sim. Crowley cun tripartite dialogue ( Ralkap cozah, NLD leh Tlangparmi) Pawlkom pathum hi biakawk nak um thei dingin kan nor so vivo ding tiah a sim bet.\nAn daan tuahthar mi ah NLD party pawl cu ni 60 sungah hrilawknak ih tel dingin hminkhum awknak le pek awknak nei dingin an ti. Hitiih cepther zet le zalen lo zetih an ti ruangah NLD party pawlin an tel ding maw tel lo ding ti an rel thei hrih lo.\nAn daan thar ahcun sakhua nak lam ih hruaitu – phungki pawl le hnatuan upa tiangin khamnak an tuah. Hi hi an daan bulhram panga lak ih pahnihnak an tuahmi a siih a pakhatnak ahcun an mah ralkap miuk lala in electoral commission pawl a ruat in, a hril ding ti a si.\nRamsung NLD office on siang\nKawl Ralkap Kumpinu cun NLD party office cu thenthum tthen ih thenkhat (1/3) cu ong siang an si zo thu NLD upa Nyan Win cun a sim.\nNyan Win cun NLD office hi ram sungah 300 hrawng a um ih cu mi lakah 100 cu on sian a si zo thu a sim bet. NLD office hi 2003, May 30 ih Ralkap tantu pawlin Suu Kyi thah tumih an beih hnu Ralkap a cozah pi ih khar sak thluh a si. Tui tum hmun dang tete ih office on sian a si thu hi Rangoon ih NLD head quarter ah cozah lam in ziang hman sim theih nak in nei lo tiah a sim bet.\nNLD thupuangtu cun, tui‘um thlan awk nak ih tel dingah cun in duh ko in kan thei, a sin hril awk nak ih tel ding cun daan an tuah mi ah Thawngtla lai tel thei lo ti a si tik ah kan hotu Aung San Suu Kyi le hruai tu upa dang pawl an tel thei lo ding, cu ruangah hi mi thu ah cun Suu Kyi le hruai tu dang thawi kan rel khawm ta lo cun thil cang thei a si lo tiah a sim bet.\nCherawkan laam in World record tuah\n12.03.2010 ah Assam Rifle Lammual bualrawn, Aizawl, Mizoram ah mi 10,736 (nunau&mipa) cu 671 goup ah thenthek aw in a rualin minute 8-10 sung cherawkan an lam hai. Hitivekih mipum a tahwngtelin a rualih rua hmangih lam hi leitlunah a tambik lamnak a si tin Guiness Book of World record ah a bik sinak ah a hungkai ve ta riai! AR Lammual hi Aizwl khawpi lai takih um a si. Himi ni ah khal himi cherawkan lam zohtu mipi hi tam zet an si. Himi ni ah LuciaSinigagliesi cu Guiness Book of World record palai pakhat dinhmun ih a hmanpi ih capi mawi zet khal a pek cih a si.\nHitivek deuhih mipi runpi lam hi 2009 ah Cebu khua, Philipines an mipum 7,700 lamin leitlun ih mipum tambik lam record a rak tuah dah zo.\nTurkey linghnin ruangah mi-57\nNi-10, Wednesday ah Turkey ram saklam, Elazig province-ah magnitude 6.0 ih cak linghnin hnuah,\ncu hnak ih tha caklo deuh in vei 40 tlun a hnin bet sal. Hi linghnin ruangah minung – 57 tlun an thi ih\nminung tamzet in hliamhma an pu bet.\nHi tawk linghnin can hi zing 4.32 hrawng a si ih cozah thunei tui sim dan in Turkey ramih ling hnin\nhin Basyurt le Okcular khua hi a ti se na sa bik. Hi mi khua pahnih hi nasa tak in a siat suah ih inn\ncim hnuai ah mi tampi a nen tang bet a si.\nLinghnin ruangih hliam tuar pawl cu cozah hospital ah ret an si Inn tlun ih sin dawpthlak ruanih\ntuahmawh aw an si tiah thu nei tun an puang.\nRemnak Um Thei lo ding\nPalestinian Thu neitu in kan ram sungah Israel in a minungpawl umnak dingah Inn a sak bet tum\nvivo ruangah remnak thu reltlang dingcu a ol lo nasa ding tiah a sim.\nIsrael hin Jerusalem khaw saklam ah Inn 1,600 sakbet a tum thu cu, Middle East ah remnak a thlen\nthei nak dingih khualtlawng vivo tu US Vice president Mr. Joe Biden Israel a thlen hlan te ah a rak\npuang suak. Palestinian palai cun BBC hnenah, Israel thusuah hi hnukdawk sal a si lo ah cun\nremnak thu rel ding cu a ol lo ding tiah a sim.\nIsrael leh Palestinian hruaitu pawl in an remawk nak an tuah nak hi thla-17 nak a si thlang ih hi ti\nvekih a feh vivo thei ah cun hmailam ah cun rem nak a um vivo thei ding an zum lai ah Israel in Inn\nsak sal dingih thusuah a tuah nak ruangah remawk nak cu a um thei lo ding thu zum a si.\nBangladesh in kawlram buhfai lei tam ding\nBangladeshFinance Minister AMA Muhith in 07.03.2010(sun) ih sim danin an ram in kawlram\nbuhfai metric tones 25,000 lei dingih relcah a si thu a phuang.\nHimi buhdfai thiarluhhhna tuanvo latu ding cu Singapore ram ih Indo-Sino Trade Limited a si.\nBuhfai man hi tone khatah US$395 a si ding. Food Minister Abdur Razzak ih sim dan in a reihlan ah\nbuhfai metric tonnes 5 million cu an ramih sengluh cing ding a si. Buhfai thiar suksonak ding lamzin\ncu Rakhaine ramih Maungdaw-Teknaf lam in a si ding.\n2010 Leitlun Milian Bik Hril Nak\nForbest Magazine in leitlun ih milian bikpawl a zingzoi nak netabik ah Mexico rammi Carlos Slim cu\nleitlunih milian bikah a tarlang. 1994 ihsi leitlun milian bikih rak tarlang ringring mi Bill Gates cu Carlos\nSlim hin a hunlan a si. Tu ah cun Bill Gates cu a pahnih nakah a cang.\nNikum ih leitlun sumpai dinhmun a tlaksiat ruang ah, kum hmaisa hnakih leitlunih milian dollar Billion 1\nneiban minung hi 332 in an tla niam. Niikum ah leitlun ah paisa dollar Billion 1 neiban hi minung 793 um.\nAsinan tuikum ah cun paisa dollar Billion 1 nei hi minung 1,011 an umban zo.\nForbes Magazine in leitlun milian 10 a hrilsuak mi leh an sumpai neihzat leh an ram an hna ttuan mipawl cu\na hnuai lamvek in a tarlang.\nLeitlun Leknak thuthang\nWayne Rooney: Man U striker Rooney(kum 24) in tui season football lehnakah a zatei goal a thunluh zat cu 30 a si.Tui netabik ih Champions League(wed) hrangih AC Milan club thawi an lehnak ah a vawi 8 nak lu ih a goal nak a si. “Ka calkawlh khal hi lu ih goal thunakah a rak remcang zet a si hi” tin hnihsuah a sai ve. “Egland team captain tuan thei ding tlak ka siin ka thei aw. Ni nikhatah cun England captain ka tuan thei lai ko ding” tiah ruahsannak a neih thu a sim.\nPeter Crouch: England footballer Peter Crouch, 6.7 feet ih sang cu an ramih football lektu lakah mipi cawkphur thei bik le hnihsuah tuah theibiktu ah British Sport in mipi ngai dan a lak hnu ah tlawngkai nili ni ah a phuang a si. Kum 2006 ah England ram aiawhih a lehnakah goal a thun thehah “robot(Cetzuk)” lam a tuahnak ihsin a lar zetmi khal a si.\nLionel Messi: Barcelona forward Messi cu leitlun ih Unicef hnatuan hmalaknak hrangah Ambassador ih hriltlin a si tin tlawngkai nili ni ah Unicef in a phuang a si. A nih hi 2009 FIFA World Player of the Year lawman a rak ngahtu khal a si. Unicef hi leitlun ih nauhak miharsa bawmtu UN hnuai ih um pawlkawm pakhat a si.\nMichael Ballack: Germany captain ChelseaFC ih kumkhat dang um bet dingah contract a tuah zo. Himi contract vekin kum 2011 tiang Chelsea FC ah a um lai ding.\nDidier Drogba: Chelsea striker le Ivory Coast captain Drogba cu tui tlawngkai nili ni ah klhan African football of the year ah phuan a si. Hitivek lawmman hi kum 2006 ah khal a rak lak dah zo. Himi thu phuan ni hi drogba ih kum 32 kimnak birthday ni a si ve ciah.\nMan U le Red Knights buainak\nTui zarh tlawngkai nilai ni ih AC Milan tahwi an lehnak ah Red Knights timi huaihawttu pawlin\npuan hngawngawrh, a hring le sui hngawng tial cu Man U fan tam zetin an awrh hai. Himi tumah\nAC Milan lamih lek ve tu David Beckham khal cu awrhter a si ve. Himi RK hruaitu pawl hi England\nram ih mi lian neinung zetzet pawl an si. Man U hi kum 2005 ah American mi Glazer family in an\nrak lei. Tu ah leiba $ 700 million lai an neih ruangah ManU fan tam zet cu lungawi loz etin an um.\nHitivek ruangah Glazer family in ManU club hrangah leiba an neihmi duhlonak an lang ter ciamco\nhai mi a si. Beckham in interview thusuhnak ah “Kei cu ManU fan ka si. ManU in tluangtei an leh\nvivo ka beisei” tiah a ti. Cun, himi RK pawl hi a thurualpi lo thu khal a sim fawn. Man U hi Telekom\nMalaysia thawn partnership a tuahtu a si.\nVan Ro Mang says:\non March 17, 2010 at 4:53 pm\nDear Falam Times,\nCT ah Falam Times nan tar ih kan ni hmun dang ih ummipawl khalin thaten’ kan rak siar thei, kan lungawi ee.\nCT ih nan tar tinten’ ka rak siar so khaw.\nNan ti tha ee.\non March 28, 2010 at 9:51 am\nNan Website hi ka lo zoh ve theuh ih, tha ka ti tuk chanchin thar a siar ding a tam si.\nVan lal hruai says:\non April 1, 2010 at 2:30 pm\nUN thu lam tam pi siar ding un thei seh la ka duh zet, cu le Malaysia ih lai mi leh kawl ram mi hrim hrim kan hna tuan dan leh har sat nak a tawng pawl, hna tuan ding (job opportunity) pawl tla tar lang thei U la kan that pi na sa ding ka zum. Cu tik ah bawm tul mi tla kan um pang a sih len kan in bawm thei ding ka zum.


Mizoram ah Covid 19 vaccine an hmang thok ding + Mizoram dinhmun | Falam Online Media\nJanuary 16 in India ramhuap Covid 19 vaccine tlangzarh dingmi cu Mizoram khal ah a thleng fel zo tiah theih a si.\nMizoram ih tlangzarh dingmi Covid 19 vaccine cu Oxford-AstraZeneca tuah, Serum Institute of India ih suah sawng mi Covidshield vaccine a si ih mipum thawng 10 luan deih, Covid dokhamsii cu January 14 ah a thleng fel zo tiah newslivetv in a tarlang.\nCovidshield cu Cozahpi khuakhandan vekin state health care worker mipum 14107 leh central health care worker mipum 314 pawl hrawng tawlrel a si ih, cumi ah doctor, nurse le ambulance driver telin mipum 8000 luan an dawt hmaisabik ding.\nSidawt nak ding hmunram khal tawlrel a si zo ih January thlasung ni 9 sungah nikhat mi 800 hrawng an dawt ding a si.\nA total of 14,607 health workers have been registered to receive vaccination.\nhttps://t.co/JfexdqMMxg via @North East Live\n— Northeast Live (@NELiveTV) January 15, 2021\nHih thu thawn pehpar in Mizoram harhdamzung ṭuanvonei mipakhat cun “India harhdamzung thusuak vekin hmasabik ṭum cu harhdamnak lam hnaṭuan pawl dawt hmaisabik an si ding. Cuhnu ah kum upa kum 50 luan pawl le damlonak nat dang nei cia ti`n a sangsang ten an dawt vivo leh ding” a ti.\nHealth department tlangthan dan ah Mizoram sung vaccine dong hmasabik dingah Civil Hospital Aizawl, Kulikawn Sub-District Hospital Aizawl, Urban PHC ITI Veng Aizawl leh Civil Hospital Lunglei pawl an hril tiah newslivetv in a tarlang a si.\nGoogle ih tarlangmi vek a si le tudinhmun tiang Mizoram ah Covid 19 mina 4,310 an um zo ih mi 9 thi in mipum 4,200 an dam sal a si. India pumhuap in Covid 19 mina 10.5M an um zo ih, cumi ah 10.1M dam sal in minung 152K an thi a si.\n← Falam ah Covid 19 mina thar Pakhat an hmu\nPu Trump thusimlai A Kut vei dan cu nasaten an buaipi →


SANTHAR LEITLUN HUAP HRUAITU - Hre Mang\nSANTHAR LEITLUN HUAP HRUAITU\nSANTHAR LEITLUN HUAP HRUAITU: MODERN GLOBAL LEADER\nSantharsan ah ziangvek in hruaitu thleng awknak kan neih ve a tul timi thlirkhawmnak hrangah “Global Leadership: the Next Generation” timi cabu parah hngat aw in a hnuailam vekin ngan asi. Nangmai hrangah, na pawlkom, nan hrin, na khua, na ram, na miphun, na ram kumpi cozah, le pursum leilawn sumpai hawl company, tvp kaihhruainak kipah thatnak a suahpi thei ding ti ruahsannak thawn ngun zetin rak siar ve aw.\nKhuahlan siangpahrang, lal le miuk san pawl kan lanzo. Santhar leitlunhuap hruaitu san asi zo. Asile ziangvek thleng awknak thawn mibur, pawlkom, khua le ram, company le kumpi cozah kan kaihruai atul timi tawiten zoh hnik uhsi. Hi pawl hi a zate asilo nan a hnuailam pawl hi thupi zual an si tiah mi tampi in an pom ciomi, an hmuhtawnmi asi.\n1. SANTHAR LEITLUN HUAP HRUAITU SANTILUANG\nSanthar santiliuang, leitlunhuap milai pehzawm awknaksan (globalization age) ah a thleng aw cakzetmi, kaihruai awknak, alotheihlo in hrial theih lomi panga a um. Cu pawl tla cu:\nI) Leitlun huap khawruat thiam\nII) Dan awknak lawm thiam\nIII) Santhar bungrua hmanthiam\nIV) Tuanpi tuah thiam\nV) Hruaitu bur\nTuihlan ku 100 hnakin malte rei ah Chin ramah hrinkhat le hrinkhat an rak that aw rero. Kan dunglam kum 100 sungah Chin miphun zapi ten kumpi ramthum sungah then kan si: India, Burma, Bangladesh ah. Cun, Kawlram sung um Chin mi lakah hrinkhat mahte uk awknak sinawn loin Chin miphun zapi ten ramkulh pakat sungah uk awknak thar a suak. Cutikah hrinkhat le hrinkhat, hrin dangdang cawhpolh aw theh in nun tlaang a si. A tu naite kum 20-30 sungah Chin miphun pawl cu Kawlram sung lawng sinawn loin leitlun killi ah kan thek darh theh. Curualrualin leitlun ram killi ihsin miphun tintian kan ram sung asilo hmanah hnarpawn an thleng zo. Hmanrua bungrua a phunphun lei killi ihsin kan lei in kan hmang thei zo. Curuangah santhar hruaitu pawlin mai khua, mai hrin, mai tlangkulh, mai pawlkom sunglawng huap siloin leitlun pumhuap khawruahnak nei in hruai awksan a suak zo. Cui hleiah danglamnak kan neihmi kanmah Chin mi sungah siseh Ram Dinkhawm Kawlram sungah siseh leitlun miphun dang pawl khal sisehla thleidan awknak, nautat bul le upatbul um loin rualran ten zoh awknak, danglamnak lawm thiam in hruai awksan asi. Santhar fimsan in, kan pupa pawlin an rak ruahban lomi, leitlun fimthiamnak in a suahpimi bungrua phunphun hmangin senpi vangtlang, ram le miphun, pawlkom kaihhruai awk san a suak zo. Mahte pawlkom pakhat, hrinkhat, miphun pakhat te lawng si loin leitlun killi ah kanmah thawn duhmi le tumtah tulmi bang aw pawl thawn hnatuan tlang san a suak zo. Cui hleiah khua hlan san vekin bulpak pakhat siangpahrang uk in uk awknak le lal san a cemzo vekin mi pakhat ih fimnak, thuneihnak sinawn loin abur in hnatuan tlang, fimnak thiamnak, tuanvo le mawhphurnak tawm aw tawn in senpi vangtlang, pawlkom, miphun, ramkulh, cozah, tulmi hawl tlangin hruai awksan a suak zo.\n2. LEITLUN HUAP KHAWRUATTHIAM\nTuisan minung pawl cu leitlunhuap khawte pakhat (global village) ah kan um zo. New York khawpi ah thil a cangmi, New York Stock Exchange ah thil a cangmi in Falam khua kiangih Cawngthe, Sunthla, Lungpi, Tili minung pawl par tiangah hmual a nei ban zo. Curuangah Lailam lungput le khawruahnak fimthiamnak parah hngat aw in hruai awk san asi nawn lo. Leitlun pumhuap in khawruahsan a suak zo. Khuahlan laiah leilungpi hi a per asi ding tiah an rak zum. Asinan leilungpi cu a hlum asi tiah zuk thawn an sim thei zo. Kan nauhak laiah zanlam raw l ei cut tikah nule in an aw neihsun suah in an fale an ko theu. Tuisanah lei killi deng tian tohmun ihsin biak pawh awk a theih zo. Kan sumpai hmanmi pawl tla leitlun pumhuap a pehtlai aw theh zo. Laitlang khawte ih thlaici cin mi rah America ram tiang a thleng thei zo. Ramkhat ah tihnung a cang tikah leitlun killi a deng ban theh zo. Curuangah leitlun pumhuap in khawruat in hruai awk san a suak zo.\n3. DANGLAMNAK LAWM THIAM\nA tlunah sim zo bangin Chin miphun pawl leitlun killi kan thleng zo. Duhdan, hmuhdan, ruahdan, hmuh tawnmi, theihnak, fehnak lamzin a dang cio. Miphun dangdang, hnatuan dangdang, pupa dangdang, khawkhat, vengkhat, ah um in hnatuan tlang in siseh Chin zapi huap in siseh Kawlram pum miphun zapi huap in siseh miphun dang, duhdan, hmuhdan, sinak bang aw lo pawl pawmrem thiam in lawm thiam san a suak zo. Kanmah vek asilo mi pawl nautat, thleidan, hmuhsuam san kan lan zo. Nunau mipa thlei dan awknak, farah nauta thleidan awknak, khuangcawi le cawi lo thleidan awknak san kan lan zo. Cuhnakin danglamnak pawl cu lawm thiam in anmah le dinhmun, sinak, thiammi, tuah theimi hrangah sangka kaupi awng in kan danglamnak cio cu thatnak suahpi tu dingah hmanthiam, canpualtha pek thiam san a suak zo. Curuangah Chin mi lakah danglamnak pawl siseh, hmuhdan duhdan bang aw lo, vun rawng bawng aw lo, suahkehnak bang aw lo, hrin bang aw lo pawl thleidan awknak, ral awknak, do awknak san kan lan zo ih rualran ten, milai thisa pumkhat nun zir in senpi vangtlang duhtlangmi, zapi thatnak hawl tlangin khat le khat lawm aw tawn, pomrem aw tawn in leitlun pumhuap in dan awknak lawm awksan a suak zo.\n4. SANTHAR BUNGRUA HMAN UAR\nKhuahlan lalsan, siangpahrang san vekin tohmun in mipi senpi vangtlang kaihruaisan asinawn lo. Ralkap commander bangin thupek awk san asi nawn lo. Santhar bungrua, email, phone, computer, IT phunphun thawn santhar santiluang mil in tlan zuam awksan kan thleng zo. Kan duh khal le duhlo khal le, kan kiangkap in kil theh zo. Leitlun in in cimral lonak dingah siseh kan san minung pawl kan miphun thuanthu duhzawng le thatnak lamzin parah kan hruai awk theinak ding hrangah santhar bungrua kan hman uar khal a tul. Catbanglo in zirmi, santhar fimnak, bungrua tha hmang thiammi hruaitu san asi. Hruaitu cun a hruaimi pawl thawn catbanglo in pehzawm, thu le hla theih awk ter ringring in mipi ciahneh nak hrangah siseh tuanvo tuansuaknak hrangah siseh santhar bungrua hman ding asi.\n5. TUANPI TUAH THIAM\nKhuahlan san vek sinawn loin santhar mifim mithiam, hruaitu lakah zohman in a zapi ten thiam theh theih asi nawn lo. FImthiamnak a karhzai, milai thansohnak a tlan cak tuk. Curuangah kan miphun, pawlkom, mibur cio in kanmah thawn duhdan a bang aw mi, kan tulmi neitu, kan neihmi tultu pawl thawn hnatuan tlang thiam a tul. Chin mi lakah siseh Kawlram sung minung le leitlun khawmual tin ihsin midang thawn hnatuan tlang hna thiam a tul. Pawlkom pakhat sung khalah hruaitu lubik le hnatuanpi pawl thawn uk awksan asi nawn loih hnatuan tlang san asi sawn. Curuangah khat le khat thiamnak, dingfelnak thuken, zumnak thuken ah siseh khat le khat hlawm aw, ring aw tawn in mai tuanvo tuansuaknakah khat le khat siatsuah aw loin tungding aw tawn sawn dingin hnatuan tlang san asi. Bulpak dangdang, pawlkom dangdang, hrin dangdang, miphun dangdang, cozah kumpi dangdang, ramri leng lan in pehtlaih, pawlkom, hnatuan tlangsan asi.\n6. HRUAITU BUR\nKhuahlan siangpahrang san, lalsan, miuk san ahcun mi pakhat in tlunlam ihsin uk awk san a rak si. Ralkap vekin tlunlam in a kuthnuai um pawl duhtawk in fial awk san a rak si. Cuveksan a cem zo. Mi pakhat lulingah lalsan asi nawn lo. Mibur hruaitu, a bur in hnatuan tlangsan asi. Curuangah pawlkom sungah hnatuan tlang, pakhat cio ih thiammi, duhmi, tuantheimi, thiamnak, pawl mipi hrang a thabik hring suak , tuansuak thei dingin mibur hrang sangka on san asi. Mi pakhatkhat cawisang in hlir aw ciamco tahratin midang pawl cu sal vekin uk awk san asi nawn lo. Mi zokhalin an fimthiamnak, sunmang pitlin thei dingin tuantlang san, hruai tlangsan, mibur hruatu san, senpi vangtlang tuan tlang san asi. Society tuahtha dingin hruaitu pakhat lawng si loin senpi vangtlang, bulpak pakhat cio in tuanvo kan neih vekin a bur in tuantlang san asi.\n7. SUNMANG TAWM AW\nKhuahlan san ahcun hruaitu pa ih duhdan in pawlkom, rampi, mibur cu rak kaihruai asi. Santhar san ahcun ruahdan bang aw lo, duhdan, hmuhdan, hmuhtawnmi, sunmang bang aw lo pawl khal burkhawm, sungkhawm, relkhawm in senpi vangtlang hrang thiltha, mipi thatnak thulai bur khawm in senpi vangtlang kaihruai awk san asi. Curuangah hruaitu in mipi pawl thinlung sungah ziangvek sunmang an nei tiah fimkhur zetin ngai in hruai awksan asi. Hruaitu khalin ziangvek in mipi a hruai, ziangvek sunmang thawn ram le miphun, pawlkom, kumpi cozah, senpi vangtlang khuitawkah a hruai, tvp fiangfai zetmi senpi vangtlang le hnatuanpi pawl theihter san asi. A thup in hruai awk san asi nawn lo. Cutin mipakhat ih duhdan mipi in an thlun si loin senpi vangtlang in fiangzet in lungkim tlangmi an tuan tlang tikah a thabik, rah tambik, a sunglawi bik rahsuah tuansuahsan asi.\n8. MILAI THANSOHTER\nKhuahlan san ahcun siangpahrang le lal pawlin an kuthnuai pawl cu anmah tlukin thangso thei lo dingin an rak ukbet theu. Asinan santhar san ahcun hruaitu ih hlawhtlinnak cu “amah hnakin a thangso sawn mi hruaitu tha a suahter maw”, timi in cuai thlai asi sawn zo. Curuangah hruaitu in a hruaimi pawl thansohnak dingin upatnak pe in, hnatuan duhnak lungput neihter in, zirnak, kaihhruainak, le a tulmi canpual le bungrua hmanrua pawl pe tahratin thansohter ding cu a tumtah ringring mi asi. Cuticun an fimnak thiamnak cu lawm thiam in senpi vangtlang, pawlkom hrangah an hmansuak theinak dingin forhfial, thapek, sangka on sakin canpualtha hawlsak vivo sawn asi. Cutin sankhat hnu sankhat mibur, senpi vangtlang hmailam pan vivo ding a si. Duhdan, hmuhdan, hmuhtawnmi, sunmang pawl zalen zetin rel phuang ngam dingin sangka on asi ih senpi vangtlang thatnak hrangah hnatuan thei dingin rualran zetin canpual le sangka on asi sawn.\n9. BULPAK THANGSO MI\nKhuahlansan ahcun suahkeh ihsin hruaitu an suakcia tiah a rak ruat tu tla an um. Sihmansehla, santharsan ahcun zirnak nei loin hruaitu suahkeh ihsin a suakcia timi cu a um dah lem lo mi asi thlang. Santhar hruaitu cun santhar santiluang thawn mil aw in senpi vangtlang, miphun, pawlkom, le mibur thawn pehparin thuanthunung in ziangvek a thlenter ih leitlun khawmual ah ziangvek a cang rero, ziangvek siatnak thatnak a thleng thei mi a um, ziangvek thu pawl hi bulpak, pawlkom, insang, senpi vangtlang, ram le miphun hrangah hrial theihlo in thiltha thilthalo a suahpi, tvp in santhar santiluang a thlir ringring tu asi a tul. Bulpak harhdamnak, khawruah, tongkam, taksa kilven awknak, insang, midang thawn pehtlaih nak, sumpai le bungrua, pawlkom le tuanvo tvp, milai nun thawn a pehtlaih mi ziangkimah a thangso mi si zuam in zir ringring mi asi. Ziangah tile mi zohman in amah in a neihlomi midang a pek thei lo vekin hruaitu in amah in a neihlomi a theihlo mi lamzin parah mipi ahruai asi ahcun hmailam thuanthu cu ruahharza asi. Leitlun khawmual tlanzuam awknak ah senpi vangtlang tlanpi thei dingin a lotheihlo in hrial theihlo mi fimthiamnak a zir sunzawm hrimhrim ding asi.\n10. THATNAK SUAHPI BIAK PAWH TAWNNAK\nKhuahlansan ahcun hruaitu pawl, siangpahrang le lal pawl cu senpi vangtlang, naran pawlin biak theih an rak si lo. Biak ngam lo ding khawp in an rak um. SIhmansehla, santhar san ahcun ramhruaitu, pawlkom hruaitu le mipi hruaitu pawl cu senpi vangtlang, bulpak thawn khalin neihniam zetin an um sawn. Hruaitu in khuitawk lamzin parah mipi, pawlkom, mibur a hruai timi cu fiangzetin tlangzarh asi sawn. Cutin hruaitu khalin mipi hnen ihsin zalen zetin an au aw a ngai ih an awmsung suak tongkam, ruahnak, hmuhnak, tuarnak, pawl khal a ngai pawimawh in duhdan, ruahdan, hmuhtawnnak thleng awk tawnnak pawl neih asi sawn. Santhar kaihhruai awknak sanah ralkap uk in ukbet awknak san asi nawn lo vekin senpi vangtlang, mipi in zalen zetin an ruahnak, duhnak, hmuhnak, le sunmang pawl an simsuak thei ih hruaitu le mipi, midang pawl thawn pawhtlang zetin pawlkom awknak, biakpawh awknak a um hrimhrim dingmi a si.\n11. DINGFELNAK NUNPI\nAmerica ramih sumpai teklengtu pawl eiruk, riklo ruangah Mortgage market a siat tikah leitlun pumpuluk pursum leilawn ziangmawcin a siat phah. Tuisan hi milai thinlung a siat vivo in bum awknak khal danhnuai ah phahru tahratin fim hrawhhrawl san asi. Curuangah leitlun mipi, mibur, pawlkom, le cozah khalin rinsan tlakmi, milai an tul ih dingfelnak cu leitlun in tihaal in a haal zo. Curuangah santharsan hruaitu dingah dingfelnak dinpi nunpi tu a tuk luar tuk. Bulpak, insang, tuanvo, pawlkom, le cozah kumpi thawn pehpar in siseh tuanvo ziangkimah dingfelnak nunpitu hruaitu leitlun in a tul. Mibur, pawlkom, senpi vangtlang, kumpi cozah, canpual tha le bungrua pawl cu bulpak hlawknak le lamtang tuah awknak hrangah mai hmakhua sialnakah a hmang lo tu, dingfelnak nunpitu hruaitu hi tuisan minung, leitlun in a tul tukmi asi. Santhar fimthiamnak bungrua thawn diklonak pawl hi thuhtheih khal asi nawn lo vekin dingfelnak in mipi hruaitu kan san in a tul.\n12. THLENG AWKNAK SUNZAWM\nKan dungtlam kum 50 sungah leiltun milai thuanthu a thleng aw mi vekin leitlun milai thuanthu a thleng aw cak dah lo ding tiah sim asile milai thuanthu ca in nganmi thlirletsal tikah a dik zet thei. A bik takin laimi pawl hrang sinsin ahcun kan san thleng awk cahzia hi amak asi. Hitin karak sim theu, “Kum zabi 1 society ah ka suak ih kum zabi 21 minung pawl thawn tlan kan zuam aw rero.” Leitlun pumpulukah biak pawh awknak, thuhla casung ngan khumnak, ralthuam, santhar fimthiamnak a tlancak zia siseh milai pawlkom , pehzawm, pehtlaih awknak pawl san a thleng awk cakzia zoh tikah santhar hruaitu cun catbangloin a thleng aw ringring mi asi a tul. Thuken hrampi thleng loin tumtah mi sunmang pitlin ter dingin hmanrua, bungrua, lamzin phunphun a thleng thiam a tul. Khua hlan lal lungput thawn thleng awknak dokalh nak cun tikcu a tlai tikah sir awknak lawng a thlen sawn ding. Curuangah santhar hruaitu cun santhar santiluang ih mil in ziangvek santhar bungrua le hmanrua thawn sunmang, senpi vangtlang thatnak hawl suak asi ding tiah zir, thleng, hmainawr vivo ding asi.\n13. CANPUALTHA DAWI THIAM\nLeitlun thuanthu a thleng awk cak thluk in milai canpual thatha sangka a ong aw vivo. Cutin hruaitu cun santhar santiluang in ziangvek canpualtha, bulpak, insang, khhua le ram, miphun, pawlkom le cozah hrangah a um tiah leitlun khawmual thlir thiam in hmang thiam ding asi. Thuanthu in a thlenpi mi lawng si loin hruaitu in tuahcawp in santhar santiluang in bungrua le hmanrua thatha a suahpi mi pawl hmangin senpi vangtlang hrang canpual sangka ong in thatnak suahpi ding a zuam ringring dingmi a si.\n14. SENPI VANGTLANG DIRIAMTER\nKhuahlan siangpahrang san ahcun senpi pawl cu siangpahrang diriamter dingin an nung. Santharsan ahcun a ling a let zo. Hruaitu pawl cu senpi vangtlang, an rianmi mipi pawl diriamter dingin an nung sawn. Hruaitu pawl cu siahhlawh an si sawn. Senpi vangtlang thatnak hnatuan tuan dingin siahhlawh an si sawn. Curuangah santhar hruaitu cun amai bulpak duhnak a hlawhtling maw, amai lamzin a tlang maw, a tha maw, a duh a thling maw timi cu ruat tel loin senpi vangtlang thatnak, diriamnak, lungawinak ziangtluk a suahpi timi sawn zoh in mipi hruai le rian ding sawn asi.\nLeitlun santiluang in kan san thuanthu a thleng caktuk rualrual in kaihhruai awknak thu khalah khuahlan san lai hmanrua, bungrua thawn saluro hler rero san asi nawn lo ih santhar fimthiamnak, leitlun khawmualtin ishin zir in senpi vangtlang, kanmah thawn a pehtlaih mi zapi hrangah mah le tuanvo cio a hlawh tlingbik in tuansuak thei dingin zuam cio uhsi.\nNa tuanvo tlamtling deuh in na tuan suak theinak ding hrangah hi ca hi na hrangah Pathian hmanrua si hramseh!\nCabu lakmi: GLOBAL LEADERSHIP: TheNext Generation. Marshall Golsmith, Cathy L. Greenberg, Alastair Robertson, maya Hu-Chan. Prentice Hall 2003.


Egypt Ram Ah Thihnak Thleng Sal - Chinland Today Media\nEgypt Ram Ah Thihnak Thleng Sal\nJanuary 28, 2013 12:22 pm·0 comments\nCAIRO : Egypt Football thuanthu ih thihnak rapthlak cu, February 1, 2012 ah khan, al-Masry le Al Ahly tei sitnak bualrawn ah a thleng asi. Hitawk ih bawhlung an sitlai ah, an fan le fan lak ah buainak a suak ih, cui buainak ruangah cun mi 74 in thihnak an tuar. Cui thihnak thlennak hmun ah, palik pawl in buainak tisuaktu pawl cu an kai hai ih, an thu zohsak ding in an ret. Cui an thuhla cun Cairo ih thuthennak cun kan dungzarh sungah khan zohfiahnak a nei ih, mi 74 ih thihnak thlenni ih buainak tisuaktu mi 21 pawl cu thi ding in an thu relcatsak an si.\nCui an relsak mi pawl cu Al Ahly club fan pawl an si. Cui an thutitluknak cu Al Ahly fan pawl thinheng in Cairo khawsungah lamzawhnak an nei lala ih, palik pawl thawn tibuai aw in, mi 32 an thi zo. Hliamhma na zetzet ih tuartu khal tampi an um ruangah, hi mipi le palik karlak ih tibuaiawknak thawn pehpar in mi tampi an thihsal zum a umthu khal theih asi.\nEgypt ram ih buainak a thlennak kum 2 kimnak ni khal ah lamzawhtu pawl e palik pawl karlak ih buainak ruangah mi 8 tluk an thi zo ih, zarhkhat sung ah mi 40 tluk Egypt ramsungah an thi asi. Himi ni ih thu relsak asi hrihlo mi mi 72 pawl ih thu khal March 9 ah relsak an sisal ding. Al Ahly club fans pawl cun, cumi ni khal ah hivek ih cozah in a tuah asi ah cun, kan rualpi pawl hrangah kan ding ve ding asi ti in an au ve.\nEgypt Ram Ih Lamzawhnak Ruangah Mi 7 Thi, Mi 456 Hliamhma Tuar\nEgypt Christian 2 Kum 3 Thawngtla Ding\nEgypt Ram Ah Online Ih Muslim Biaknak Relsetu Ti Ih Puhmi Thawngthlak\nIndia Ramsung Boruak Sah\nEgypt Ramsung Ah Carfew Puang


2014 World Cup Thuhla Na Thei Ve Maw ; Theihtlak 35 - Chinland Today Media\n2014 World Cup Thuhla Na Thei Ve Maw ; Theihtlak 35\nJune 11, 2014 1:09 pm·0 comments\n2014 World Cup Thuhla Na Thei Ve Maw\nWorld Cup hmin sin tamzet siar cawklo internet ta lak ding a um ti thei cingin 2014 World Cup Brazil ih hminsin pawl ka theih sunsun run tarlang ka tum. Futbawl ngaitu pawl cun kan thei cia zo dingih ram 32 pawl in Brail ah zuamawknak an nei ding. Vei 64 leknak an nei ding.\nA-H tiang groups ṭhen an siih Group khat ah Team 4 ciar an um. Group A ( Brazil, Croatia, Mexico, Cameroon ) Group B ( Spain, Netherlands, Chile, Australia ) Group C ( Colombia, Greece, Ivory Coast, Japan ) Group D ( Uruguay, Costa Rica, England, Italy ) Group E ( Switzerland, Ecuador, France, Honduras ) Group F ( Argentina, Bosnia And Herzegovina, Iran, Nigeria ) Group G ( Germany, Portugal, Ghana, USA ) Group H ( Belgium, Algeria, Russia, Korea Republic )\nA hmaisabiknak Hrang Goal Rin Computer In Zoh ding\nAn lehtual innpi hmuahhmmuah kilkip in camera 14 a hleice in an bun ding. Camera 7 pawl in goal pakhat rori an bat dingih a dang pa 7 pawl in lehlam ralin an rak zuk bet ding.\nHi hi a veikhatnak hrangih an hman dingmi a si. Confederation Cup 2013 laiah an rak hmang thok.\n2010 South Africa ih England an tlaknak san kha kan cing lai cio ding tiah ka zum. Lampard ih a goals mi leitlun mipi zakip le camera zuktu pawl in an rak tilang fiang nan thuṭhennak tuahtu Referee pa ih a hmuh lo ruangah pom a rak silo.\nCuruangah tui kum cu Referee pawl in Goal rin a lan tikah theihtheinak nei dingin an angki ah a ‘tur (vibrate) nak ihsi hmuh thei ding’ an hruh ding. Hi angki hi a hleice in computer thawn pehtlaihawknak nei mi angki a si ding.\nBrazil Ih A Vei hnih (2) Thlennak A Si\n1950 kum World Cup a vei linak (4) nak kum an lakh nu kum 64 rei ah Brazil hin World Cup an la sal thei. Rio de Janeiro khawpiih Maracanã lehmual inn pi hi hi kum 24 June – 16 July tiang ih an rak hman ding mi hrangih a hlei ce ih an rak sak mi a si. kum 64 a rei hnu 2014 ah hi lehmual innpi sungah an lek lehsal ding.\nBrazil Hi World Cup Veihnih Latheitu Ram 5 nak a si.\nVeihnih lazo tu pawl cu Mexico (1970,1982), Italy (1934,1990), France (1938,1998) le Germany (1974,2006)\nKum 36 hnu ih South America Ih World Cup A thlensal nak a si.\nSouth America ih an rak hman netabik ṭum cu kum 1978 a siih Argentina ram ah 1978 ah an rak hmang. South America ram ih World Cup rak thleng dahnak khua pawl cu Argentina 1978, Uruguay 1930, Brazil 1950 le Chile1962 pawl an si.\nArgentina le Colombia khalin 2014 World Cup lak an rak duh ve.\nOctober 30, 2007 Zürich FIFA ih a puansuah mi Brazil lawngin South Africa ram World Cup lak ding a duh tiih a timi kha ngaingai ahcun Argentina le Colombia khal in an rak duh thu an rak rel dah. March 2003, FIFA in 2014 World Cup cu South America ah neih asi ding tiih a rak than laiah Argentina, Colombia le Brazil pawl in an duh thu an rel. Asinan an hnuk kir aw sal mi a si sawn.\nBrazil Khawpi 17 pawl in an khua ih lek dingin an duh thu an tarlang. Khawpi 12 ah an lek ding.\nFIFA pawl hin a thok ahcun khawpi 10 lawngih leknak tuah ter dingin an fial. Asian Brazilian Football Confederation pawl in khawpi 12 talah lehnak nei dingin an ngen ih an pomsak sal. A congahlotu khawpi pawl tlacu Belém, Campo Grande, Florianópolis, Goiânia le Rio Branco pawl an si.\nFinal cu Maracana Stadium ah an lek ding. Hi lehmual innpi ah mi 200,000 tluk tlem ding ih an ruah mi a si.\nAn lehnak ding lehtual innpi pawl tla cu:-\nTuikum hi Europe ram ih a ṭumhnihnak a pehpeh ih World Cup an hman lo nak a si thlang.\nKumli veikhat neih ṭheu mi World Cup hi Europe ramah a pehpeh in kum hnih rori an ngan nawn lo. Asinan 2018 Word Cup cu Europe ram Russia ah an hmang ding.\n2014 World Cup Official TV Onnak cu Tuahcop Mi Video menmen a si.\nOfficial TV onnak ih an hman mi cu tuahcop menmen mi benkhawm mi a siih Brazil ram pawl le World Cup lehnak inn pawl a lang. A thoknak le cemnak ah Brazil nauhak pa te a lang veve. Hini a ngaingai World Cup khalah an tarlang rero ding mi a si.\nFinal ni hrang ih Ticket Pakhat man cu amalbik €335 a siih a tambik ah €755 a si.\nTicket ih a zaten million 3 tluk tuah a si. Brazil ram sung mi pawl in zatek 62 tluk ticket an lei zo tiah theih a si. Ram leng ihsin ticket lei tambik tu pawl tla cu United States in 65,000 tickets, England in 22,000 kiangkap, Germany 18,000. Australia, Canada, France le Colombia pawl in 10,000 aiih mallo an lei zo. Switzerland, Japan le Argentina pawl khal cun ṭhahnem zet an lei ve zo.\n2014 World Cup lektu zate lakah Brazil in veinga cakbik sinak a ngah zo.\nWC tel tu ding ram 32 pawl lakah Brazil pawl in champion an ngah tambik ih an ni hini 2002 ih an rak nehnak ihsin vei 5 rori cakbik sinak an ngah zo. Cakbik rak ngah zo tu pawl tla cu:- Italy (4), Germany (3), Uruguay, Argentina (vei 2 veve), England, France le Spain (1)\nAn Sirhhlum hmin cu adidas Brazuca timi a si ih an milem te hmin cu Fuleco ti a si.\nWC an lehhlan caan reipi ihsin a ram mipi pawl in an lehnak ding hrangih an hman dingmi sirhhlum (ball) le hminsinnak milemte hrilnak an nei cia ṭheu. 2014 hrang khal Brazil mipi pawl in hrilnak an neiih zatek 75% tluk mipi pawl in Fuleco le adidas brazuca cu an hril.\nBrazuca timi cu ṭhatnak, mah le mah upatawknak, thin tho ternak pawl a langter mi tinak a si.\nWorld Cup ih an rak hman zo mi Sirhhlum lem pawl\nDrones (Video Zuangthei) le US Robots pawl an hmang ding.\nMipi himdam te ih an kilkhawi theinak dingah an lehnak hmun pawl le mipi umnak pawl ah Israel pawl ih neih mi Drones (Video zuknak minung ih zuk ṭullo) an hmang ding. PackBot 510 Robot khal an hmang ding. Himi hi US rakap pawl in a ram mipi pawl le a ram sung ih lengvak pawl a kilhminnak ih an hman mi a si.\nDrone le US robot lawng siloin minung hmai hminsin theitu camera, zan khawthim zuk theitu camera pawl tla an hmang ding..\n2014 World Cup hi a man khung, cemliam tam bikmi asi\nTutiang ih an cemliam mi hi US $ 14-16 billion a kim.\nWorld Cup dang pawl ih cemliam zat\nHnuailam zengthluh mi nauhak pa in sirhhlum (ball) a sit hmai sabik ding.\n2014 WC sirhhlum hi mi hminthang le ropi pawl in an sit lo ding. Suahtir ihsi hnuilam zeng thluh mi nauhak pa; a thluak ruahnak ihsi an hnuailam feh thei dingih an tuah cop mi cun, a tomi lengte rak keng in lehmual laifang ah a ding dingih a hmaisabik sihrhlum sitnak a nei ding. Cutin lehnak thok a si ding.\nAn duhsannakcu leilung tlun ah kutke kimlo nak a cem leh ding ti tilang ter duhnak a si ding.\nReferees pawl cu nikhua ih zirin anlehnak vei 2/3 cawlh ter sian an si ding.\nA hleice in nitlaknak lam leh nitlaknak saklam khawpi ih anleknak ding hmun (Manaus, Natal, Fortaleza, Salvador, Recife) pawl hi nikhua veile khat ah sa thutthi tivek a um ṭheu.\nCuruangah FIFA secretary general Jerome Valcke cun 2014 WC lehnak cu vei 2 lole 3 cawlh sianak a pe. Ziangtluk ih sa ticu Referee pawl ih kut ah a pe.\n2014 World Cup Hla hmin cu ’We Are One’ (Pakhat kan si)\n2014 World Cup hla hi Cuban rap sakthiam Pitbull, ‘Bronx Diva’ J.Lo le Brazilian hlasak thiam Claudia Leite pawl in an sak ding.\nHi hi Latin hlasakthiam pawl ih WC hla veithum an saknak a si ding. A sakzotu pawl cu\nRicky Martin sak mi La Copa De La Vida kum 1998 World Cup. Shakira sak miWaka Waka, 2010 World Cup.\nHi hla pakhat kan si –We Are One timi hi April 8 2014 ah an tlangzarh.\n2014 World Cup Hlapi (Anthem) cu ’Dar um Jeito (Tidan kan hawl ding)’ timi a si.\n1998 World Cup, France ih an hman hnu ihsin kumtin te in WC hla timi le WC hlapi tiin pahnih an nei.\nHi an hla pi hi Swedish electro DJ Avicii, Ṭingtang tumthiam roling Carlos Santana, Brazilian Latin Grammy ngahtu Alexandre Pires le Haitian-American Rep thiam Wyclef Jean will pawl in e 2014 World Cup onnak an neih zan July 13 ah Rio de Janeiro lehmual inn pi ah an sak ding.\nShakira World Cup Hla dang a rak thun ve\n2010 World Cup hla Waka Waka timi hakira ih a sak mi kha Youtube ih zohtu nei tambik pariat (8) nak a ngah.\nTuikum 2014 WC hlabuk an tuah mi khalah hla pakhat a sak ve. A hla sak mi cu Dare (La La La)timi a si.\n2014 World Cup Music Album ah hla 17 a um ding\nHi hlabuk ih thulu ah “One Love, One Rhythm: The Official 2014 FIFA World Cup™ Album”tiin an khen.\nHlasaktu le hlapawl\nGermany pawl in an mahte umnak ding hrang Hotel le Trainging Camp an sak\nWC a umnak hmun pawl hin an lehnak tual, thuthang latu pawl thawi komawknak tivek duhdan dangdang tampi a um. Cumi pawl cu a zate avasilo hman a cangthei tawk in an zuamsak ṭheu. Cumi vek hman duhtawk lo in Germany pawl cun an mahten Bahia khawpi ah umnak hmun Hotel le lehcinnak hmun an va sak.\nFIFA World Cup Suitlang sil hi ni 267 sung vahpi a si.\nFIFA World Cup Trophy hi Coca-Cola company pawl ih bawmnak thawn ram 90 ah vahpinak an nei. Kan ram Myanmar khal a va thleng ve hngehnge.\nHi tivek ih an vahpi hi 2006 hnu lam ihsin an tuah thar mi a si. Mi tinin naite in hi sil ih sunglawihnak le mawinak pawl rak zoh ngah ve haiseh ti ruahsannak thawn an tuah mi a si.\nSeptember 12, 2013 in Brazil khawpi ih Christ the Redeemer timi milem tumpi umnak hmun Rio de Janeiro in an keng suak ih April 2014 ah Brazil a thleng kir sal.\nFIFA World Cup Trophy hi 1970 hlan hmuah cu Jules Rimet Trophy tiin an rak ko.\nTlawmngaiih hnaṭuan dingih hminpetu an tam nakin hminsin (record) an ngah\nTuikum ih WC ih tlawmngai hnaṭuan duh mi 152101 pawl in hmin an pe. Hihi hminpe an tambik ṭum asi. 2010 ah mi 70000 lawngin an pe, 2006 ah 45000 lawng ansi. Tuikum ih hminpe pawl lakah Brazil mi silo ramleng mi 6500 pawl an tel ve.\nHminpe tu tambik ram pawl cu America, Spain, Mexico, Argentina pawl tla an si.\nBrazil pawl hi 2014 World Cup Team man khungbik an si\nPluri Consultoria ih a tarlang danah cun Brazil pawl hi tuikum WC ih team man khung bik an si tiin a tarlang. Brazil in 507,8 million euros tluk an man a si ih a mah sangtu hi Spain siin 504 million euros le a pathumnak Argentina 475,2 million euro pawl an si.\nLionel Messi hi 2014 World Cup lektu mankhung bik a si\nPluri Consultoria ih a tarlagn danah Lionel Messi hi 2014 WC lektu lak ah a man khungbik ih 139,6 million euros man a si, a mahsangtu hi Cristiano Ronaldo siin 104,2 million euros leh a pathumnak Neymar siin 67,4 million euro pawl tla an si.\n2014 World Cup Champion tu pawl in $ 35 Million an co ding\nTuikum ih cakbik ngahtu team pawl cun $ US 35 Million an ngah ding. 2010 kum ah Spain pawl in 31 million lawng an rak ngah. Tuikum ih a pahnihnak hin 25 million angah ding ih a pathumnak pawl in 22 million le palinak in 20 million pawl an ngah ding. Knock-out stage cin thlengthei pawl in 8 million ciar an ngah ve ding.\nA zaten lawmman ah $ 576 million USD an cem ding. 2010 kum ih an cem zat cu 420 million zat lawng a si.\nCamkhat hrang ahcun a hlo/ziam sal theimi rinnak an hmang ding\nWC thuanthu ih a vei khatnak hrang referee pawl in free kick an sitnak ding hmun cu tidai thawi tuah mi a langtheimi rinnak, camkhat te ih hlosal thei mi in an rinsak ṭheu ding. Culawng siloin sirhhlum rakkhamtu ding pawl ih dintlarnak hmun kalhra a tah hnu ah a rinsak ve ding.\nHi an hman dingmi rin hi minute khat ah a hlo cih sal thei mi a si. Hivek ih rin hi\n013 FIFA U-20 World Cup, 2013 FIFA U-17 World Cup le 2013 FIFA Club World Cup pawl ah an rak hmang zo ih ṭha tiih an theih ruangah tuikum WC ah hman thok dingin an tinak cu a si.\nAn angki hnui ih cangan tivek pawl FIFA in an kham ding\nFIFA Secretary general Jérôme Valcke cun June 1 2014 ah thuthannak a tuah ih angki hnuai ih catlang tivek maw cangan hrimhirm hi sian a silo ding tiin a ti. A ziangvek khal ngan sian a silo ding tiin a kham.\nRam 3 pawl cun World Cup lek dingin km 14000 lenglo an zam a ṭul ding\nBrazil thuthang Estado de SP, ih a ngan dan ahcun USA, Italy le Mexico pawl lawng in km 14000 lenglo hla an zam a ṭul ding tiin a ti. A teltu ding ram 32 pawl hi a tambik 7525 km tluk hla lawng an zuang ding.\nBosnia And Herzegovina hi World Cup an tel veikhatnak a si ding\nWC teltheinak ding hrang a zuamtu ram tampi lakah Bosnia le Herzegovina pawl in tuikum ah an tel ngah ve.\nGroup F ah an um ding ih an lehpi ding pawl tla cu Argentina, Iran le Nigeria pawl tla an si ding.\nGermany pawl Portugal thawi an leh mi ihsin vei 100 match an laknak a si ding.\nGermany pawl cun a hmaisabiknak hrang vei 100 lektu hminsin an ngah ding. An tumpi ding mi hmaisabik a simi Portugal thawi an leknak ihsin an ngah ding mi a si.\nGermany pawl hin WC hi vei 3 cakbik sinak an rak la zo. Semi-Final hi vei 12 an lek ih Quarter-Final khal kumtin ten an telnak hmuahmuah 1938 siarlo ahcun an thleng thluh. 1930 le 1950 ahcun an rak tello lawlaw.\nWorld Cup ih goal neitambik Ronaldo ih Goal 15 an lan men thei\n1998 ih laiih milar filawr Brazil mi Ronaldo theilo cu kan um ding ka zum lo. A nih hin 1998 WC an leknak ah Morocco pawl hnenah a veikhatnak goals a thun ih a lehnetabik iha thun mi Ghana pawl thawi an leknak 2010 WC ah a si. A lek thok ihsin vei 15 goal a neiih WC ih goal thuntambik a si.\nA hmah sangtu hi Germany mi Miroslav Klose a siih a nih hint u ah goal 14 a nei ve zo. Tuikum a lek dingih ziang a bangpei ti cu thlir cio a si. A goal hmaisabik ṭum cu 2002 WC an leknak ih Saudi Arabia pawl hnen ih a rak thun mi kha a si.\nTuikum teltu dingah Honduras le Bosnia And Herzegovina lawng hi World Cup ih neh mi nei hrihlo an si\nBosnia and Herzegovina cun an vei khat telnak ding a sivek in zohman neh mi an nei hrih lo. Honduras pawl hi veihnih 1982 le 2010 ah an rak tel ve dah zo nan veikhat hman mineh mi an nei riai lo. Tui kum teh ziang le bang pei maw!!\nWorld Cup hi leitlun pumpuluk ah zoh theih dingin an zuk ding\nTuikum world cup a zuktu ding ram pawl le a zuktu ding hmin pawl\n2014 World Cup hrang Referee 25 hril an si\nRampi ṭhen 6 ihsin referee 25 pawl hrilsuah an si. An zaten lehnak zaten ah veikhat ciar tal cu an tuah thluh ding.\n2014 World Cup referees pawl tla cu:\nLeitlun ramtin ihsin siseh ramsung ihsin FIFA bawmtu pawl\nFIFA ih ṭuanpi paruk pawl tla cu:\nWorld Cup cangsuak theinak ding ih FIFA bawmtu pariat pawl\nRamsung (Brazil) ihsin FIFA bawmtu paruk pawl\nWorld Cup 2014 Facts – World Cup Brazil 2014 Guide\n2014 World Cup Teltu Ding Euro Ram Ihsin Play-Off Sit Ding Pawl\nFIFA Ranking Thar\nWorld Cup Ihsin Costa Rica In England An Dawisuak\nFIFA Ranking Tharah Brazil Kaiso\nWorld Cup Dinhmun Malte\n2014 WC Quarter Final Zoh A Nuam Ding


A Tling Tawk - Chinland Today Media\nA Tling Tawk\nDecember 6, 2012 1:02 am·0 comments\nBible Siar Ding: 2 Thess. 1:1-2\nKan Pathian in a lo kawhsannak thawn mil aw in nan nun theinak dingah kan dil ringirng.\n– 2 Thess. 1:11\nPathian ih kawh tlak si dingin ziangmi so kan tuah dingmi a um? Mi ttha lo in ziangmi thil ttha so a tuah theimi a um? Kawhhran ih biakkhawmnak in kan taa a si lomi hmun ah in hruai thei? Vei ziangzat lai saw thla kan cam? Ziangtikah Pathian ih kawhtlak mi ah in cosaang?\nThuthang tha (good news) – si lo, thuthang maksak (great news) – cu Pathian ih kawhtlak mi si dingin tuah theimi zianghman kan nei lo, ziangahtile kan tuah thei lo ruangah. Kawhtlak mi kan si theinak umsun cu Pathian in a zaangfahnak (grace) kha kan parah a burh ih A Fapa Jesuh ih thiisen in kan sualnak zate a khuh tthehnak zawnte ahkhan a si. Cumi cu thudik asile Paul ih, “Kan Pathian in a lo kawhsannak thawn mil aw in nan nun theinak dingah thla kan cam ringring” a timi in ziang sullam a nei?\nBiaktlak Pathian in Amah ih tlintlaknak (worth) in pe a si. Kan hrangih in tuahsakmi vekin kan nung maw? In pekmi tlintlaknak ah kan um pehzom maw asilole vanlam kawhnak thawn mil aw loin lamhlapi ah tlanhlo tahrat in laksawng in pekmi tla kan ke in kan pal men pang maw?\nTlintlaknak cu kan hlawh theimi a si lo. Pathian zaangfahnak sunglawi a si.\nBawipa, Nangmai’ in zaangfahnak ih tlinnak parah hngatsan loin keimah te tthatnak tuah ih Na hmaika ah mi tling si ka tumnak le ka zuamnak pawl hi in ngaithiam hram aw.\nPathian ih zaangfahnak thawn mil-aw dingin ka zuam ciamco maw? asilole Amai’ tlintlaknak sungah ka nung sawn?\nCumi pahnih ih danglamnak cu ziangti’n ka thei thei pei?\nZiangmi Hrangah Thla Kan Cam Ding?


Mi Thutthen Hlah - Chinland Today Media\nFebruary 1, 2013 12:44 am·0 comments\nBible Siar Ding: Matthai 7:1-6\nMi thutthen hlah, cuticun thutthen na si ve lo ding.\n– Matthai 7:1 (KJV)\n“Mi thutthen (judge) hlah, cuticun thutthen na si ve lo ding” timi hi Khristian si lo (non-Chrisitian) pawl ih laak tambikmi Bible bung-cang a si men ding. Jesuh ih tiduhsan hi, sualtuah nunzia kha O.K ti men in – thutthen dah loin umsan men ding tinak a si pei maw?\nZiangtik hmanih thutthen lo ding a ti duhsan cu si lo ding, ziangahtile Jesuh in dungthluntu pawl ralrin a peknak ah, “A thianghlimmi thil kha uico va pe hlah uh,” a timi a um (Matt. 7:6). Thutthennak tuah tikah zo hi uico a si, a si lo timi theih fiang taa a ttul ding. Jesuh ih simmi cu Pathian ih tahfung hman ding, kanmai’ tahfuh hmang lo ding (c.2), ih kanmah le kanmah thutthen aw hmaisa taa ding tinak a si (cc.3-5).\nJesuh in dungthluntu pawl cu mititer aw Farasi pawl vekin mi thutthentu si lo dingin ralrinnak a pe zo. Mi soisel ai ah thlaraulam ah ka farah, sualnak ah riahsia, thinneem, Pathian duhnak tuah hiarhal, mi zaangfah thiam, thinlung thianghlim nei, le remdaihnak tuahtu siter in duh. Pathian lawng milai thinlung thei theitu a si ruangah zohman thu va tthen ding kan si lo, duhdawtnak thawn Pathian hnenih hruaitu ding kan si sawn.\nKhristian pakhat ih thutthennak cu mawhphurhnak (condemnation) si loin tundin saalnak (restoration) sawn a si ringring ding.\nVancung ih um ka Pa, ka mit-hnawm coih taa hmaisa loin midang mit-hnawm ka hmuh sak ttheumi hi in ngaithiam hram aw.\nPathian tahfuh hmangih thutthentu ka si maw? Ka nunnak sungah khuimi zawn hi Bawipa in cek aw dingah le mahte thutthen aw dingah in duhsak?


Chin National Organization (CNO) Ih A Voikhatnak Conference Thusuah – My News\nadmin April 28, 2022 Leave a Comment on Chin National Organization (CNO) Ih A Voikhatnak Conference Thusuah\nChin National Organization (CNO) in a voikhatnak Conference cu 2022 April ni 20 ihsin ni 23 tiang CNO/CNDF Headquarters umnak Chinram, Camp Rihli ah hlunghlai zetin kan tuah a si. Conference lairelnakpi ah CNO/CNDF ih ṭuanvo neitu pawl, advisor pawl, Ramsung/Ramleng ih CNO/CNDF dinpitu le bawmtu pawlkom ih palai pawl, CDMers Group ihsin ṭuanvo neitu pawl le technician pawl telin Conference palai mi 119 le Observer 80 hrawng, zate kom in mi 200 hrawng kan tel a si.\nConference Lairelnak ah Chin National Organization le Chin National Defense Force in a neihmi Department dangdang pawl ih kumkhat sung cangvaihnak pawl report peknak, Sumpai thuhla report peknak, kumkhat sung hnaṭuan zomi pawl parah thlirsalnak le hmailam kekar danding thuhla pawl relkhawmnak neih a si.\nChin National Organization (CNO) ih Constitutions & By-Laws, TOR le Policy pawl zohtlang in nemhngetnak neih a si.\nDictatorship system a hram ihsin ṭhiatbal dingin le Federal Democracy ngah theinak ding hrangih a ṭulmi Mipi mahtei’ ukawknak cu CNO/CNDF ram sungah a rang thei bikih ṭuansuah theidaan policy le khuakhannak pawl kan khiahfel thei a si.\nChinram kilhimnak le Humhimnak hrangah Chin National Defense Force thacak sinsin ding in CJDC ih a telmi peng, hmunram tinih dinmi kilhimnak pawlkom dang pawl thawn kom-aw in hmual a neimi ṭuantlangnak pawl tuah vivo dingin kan relcat.\nCNO/CNDF dinhmun in Ṭhalpau Dothlengnak ih a thupi zetmi dinhmun ih telmi CDMers pawl thawn Chinram dinsuahnak ah hnget zetih kutkai aw in ralhraang uknak kumrei dinghnget thei dingih a bawmtu a simi Non-CDMer pawl cu nasa ten mawhphurnak pe dingin kan relcat.\nCNO/CNDF ram sungih Tender dilnak le hnatuannak pawl cu kan kham ih hnatuan an um asile CNO/CNDF ih a neihmi daan vekin cawhkuannak le daantatnak nei dingin kan relcat.\nRalhrang uknak le dictatorship zaten cemral dingih dothleng caan sungah ralhraang pawl thawn ṭuantlangtu zovek khal siseh, ziangvek pawlkom khal siseh, ralhraang pawl thawn bangran ih retin mawhphurhnak le daantatnak kan tuah ding a si tiah thu kan suah a si\nState counselor Daw Aung San Suu Kyi chu Court-in 5 tang turin a rel fel leh →\n← Dawai Peng Ah Dalan Nu An Thah Ning Cu Ropui Taktak


SAC ralkap pawl itthat lai ah Cilnuai tuar, Mithi le hriamtuar tam + VIDEO - Falam Online Media\nSAC ralkap pawl itthat lai ah Cilnuai tuar, Mithi le hriamtuar tam + VIDEO\nDecember 13, 2021 December 13, 2021 Ni Hnem Sung\t0 Comments\nTipar ih Lawngpi a siat ruangah tanglam Chindwin hmun pakhat ih umhmun khuartu SAC ralhraangrual an itthat lai ah PDF ṭangrual pawl in nasaten an cilnuai ih mithi le hriam tuar an tam ding tiah zum a si.\nMizaan, December 12 doawknak ruangih Lawng siat sak tuar ralhraangrual cu Sagaing ramṭhen, Kani peng ah umhmun an khuar ih, December 13 zinglam khuavang hlan ah DRPA (Dictatorship Revolution People’s Army) le M&K The boy pawlkom telin PDF ṭangrual pawl in rinlopin an va do ruangah ralhraang pawl cu an cangvai man lo tiah theih a si.\n“An nih hi zinglam nazi 2 hrawng cun thawmvang nei loin an itthat zo. Culai fangah meithaltum thawn kan kap cu an umnak hmun cekci ah kan ngah fuh. Ṭap raak thawm a thang ih, kan kah pek ahcun in kap ve nan netahnu cun an cangvai thei nawn lo” ti`n DRPA ih ṭuanvonei Ko Lin in MPA hnen ah a sim.\nCuvek dinhmun a si ruangah ralhraang lam mithi le hriamtuar an tam ding zum` a si ih, mipi humtu ralkapbu lam cu hriamtuar le khawngaw umloten kan him thluh tiah amah cun a rel bet hrih.\nKani peng PDF cun December 12 khalah tipar bomb hmangin ralhraang Lawngpi kan siat sak tiah thu an suah ih, cuih Lawngpi cu Kani peng, Medin khua kiang ah, tuizing December 13 ah a pil fel ti`n KLG PDF (Kani) thusuahmi ah an ngan tel a si.\nRalhraang Lawngpi a pil lai video tawi …….\n← Hminthang Football star Maradona nazi hlo cu India ram lamlam ah an hmusuak\nThla 1 sungah PDF/CDF kut tuarin SAC ralhraang Battalion 20 tluk hrawng thi zo →\nRalhraang SAC ralkap in “Silent Strike” hrang timlamnak nei ve


Ralkap Lamtang Mi Hminthang Cu An Kap Ih Hliamhma Thawn Siizung Ah An Tlanpi, Lamzin Ah An Rak Kapsal Ih A Hnukcat Fel – Meifar\nRalkap Lamtang Mi Hminthang Cu An Kap Ih Hliamhma Thawn Siizung Ah An Tlanpi, Lamzin Ah An Rak Kapsal Ih A Hnukcat Fel\nMagway Division, Yezakyo khua ih um U Mar Ta cu ralkap lamtang mi hminthang zet a si. Amah hi ralkap ṭuan zo a si ih tu’ahcun ralkap kuthnuai ih cangvaitu Pyu Saw Htee pawl hruaitu a si. December 3, 2021 zing nazi 8:15 ah mipi kilhimtu pawlin an kap ih a thi lo, hliamhma a tuar.\nA hliamtuar a bese tuk ruangah Monywa siizungpi ah tuamhlawm dingin an phur, lamzin ah mipi kilhimtu pawlin an rak bawh ih Sin Phyu Shin-Chaung Oo lamzin ah an rak kham ih naitakten an kap that. A hmun ah a thi cih tin tualsung mipi kilhimtu pawlin an phuang.\nNovember 17 ahkhan an khuasung ih NLD innsang khat cu U Mar Ta ih hohanak in an rak that zo. NLD party dinpitu Ko Aye Hlaing (kum 52), a nupi Marcy (ku 45), an fanu kum 20 mi Ma Aye Thin le an innhnen Daw Si (kum 47) cu bomb in an puah that.\nU Mar Ta cu an ramsung ah a sual zet, khuasung ih dawr khan le inn an bauh ṭheu ih thil an ru, inn an urkang ṭheu. Ralkap dodaltu le bungbel tum ih duhphorhnak tuahtu pawl cu ralkap thawn an tangtlang ih an kai. Amah khalin meithal a keng ih Pyu Saw Htee pawl a kaihruai. Ralkap lamtang U Mar Ta cu 27 Revolution Force ih kaihruaimi ThwayThauk Revolution Forces le People Defense Force YSO pawlin an that thu theih a si.\nCDM Tuah Tlawng Saya Cu PDF Ah A Lut Ih Ralhrang Pawl Thawn An Doawknak Ah A Nunnak A Liam\nIndia Ram Ah Palik Pakhat Cu Thla A Ṭih Tuk Ruangah A Awkaw That


Burma Ram Feh Dan Ding Part 41 - Chinland Today Media\nBurma Ram Feh Dan Ding Part 41\nRangoon I Falam Pawlpi Hmailam Hrang Ah\nU le nau pawl,hi cahram ka ngan ding ah hin tampi ka ruat aw aw.A hmasa i in theih pi ding ah,tu fang ah Falam Pawlpi hi ziang tin nan feh pi,zo pawl in an ho ti ka thei lo.Cui ruang ah himi ka ngan mi hi zohman ka sawi sel si lovi,hmai lam hrang i feh dan ding ah a tthat pang ah ti in in ruah sak uh tiin zangfah ka lo dil.\nKan Laimi hrang,kan Falam Laimi hrang ah cun Rangoon hi a thupi ring ring ding.Nepidaw a thupit khal ah Rangoon cu a thupi ring ring tho tho ding.Cui ruang ah Rangoon hi kan lai muril,kan hmunpi bik a si tho tho vi,kan mi le sa pawl i tthanso nak ding khal ah Rangoon cu a thupi law law ding a si mai.\nRangoon ah Falam Pawlpi ti a um i,ziang ti vek in hna nan tuan ti ka thei lo.Cumi pawl in tha ten an lo hruai ko ding.Tui ka ti duh mi cu,kan ram khal a tha vivo ding i,tui hnak i tthanso khal kan tum a tul.Cumi tikah Falam Pawlpi hi in hruaitu bik i kan hman tlan dan ding kan ruah a tul ta.\nRangoon cu a tum tuk i,Falam Laimi pawl khal tu ah cun 2000 hrawng cu nan um em ding i,cumi pawl i tul nak lo ngaihsak thluh ding khal a har zet ding.Ziang ah ti le Pawlpi I President le Secy. pawl khal mah te i hna tuan poimawh nei cio an si ding i,an nih hrang ah 7 hour day i siar in thla khat ah ni 3 ( 21 hours) ni 4 (28hrs.) hluan lo pawlpi hrang i can pek a theih lo men ding. Pawlpi tichak le kan duh si,hna tuan vutvo tu le kan hai si.cu ti a si ruang ah hi tin ti tlang thei seh la teh.\nFalam Pawlpi i OB pawl kha cu an thupi law law ding i,cui tlun ah full time staff pakhat,kum 30-4- kar lak mi,ca thiam,mi taima.mi fel,mi zangfah nei,sum le pai khal i rinum, mi pakhat cu hlawh pek in ruai thei seh la.Sum a tul tam zet ti cu kan thei thluh mai ding.Cupa in ziang a tuan ding ti ruat tlang seh la.Damlo sizung i um riah pi tul an um le,zan hnih thum na na na cu a riah pi ke,a can cun thla khat ah zan 7 lai cu sizung i riah a tul ke.Cu pa cun President le Secy. pawl thawn an tuan tlang ding i,Laimi mi harasa,thubuai nei ti vek tla bom thei tawk in a bom ding.\nCule Falam Pawlpi huaihawt nak in mipi thanso nak ah thla 3 vawi khat maw,thla 4 vawi khat maw seminar tla tuah a si ding i,cu nah cun mi 50 tal kai thei seh la,hi nah hin thanso nak pawl,a tul mi theih kau nak pawl,harhdam nak pawl tla sim a si theu ding.Hiti vek khal ah kan full time staff cu a thahnem zet ding.Kan pawlpi staff hin thlakhat ah ni 20 tal cu full time in a tuan ding.\nHimi staff hrang i sum le pai ngah nak ding ah cun tui third country i um kan Laimi duhdawt tu pawl in sum nan thawh kei,thla khat ah $100 a ra thlen thei cun Rangoon i um Laimi pawl i thawh dingd mi pawl thawn kan cawmaw thei ko ding.\nCule office kan nei ke maw nei lo ti le Rangoon i Falam Pawlpi in ziang dang a tuan ding ti pawl cu ni dang i ngan leh ding ah ruat seh la.


Israel & Hazibulah, 2006 - Hre Mang\nWELCOME TO MY PAGE > Global issues: The World, We, and Tommorrow > \nIsrael & Hazibulah, 2006\nTulai Middle East Politics: Israel vs. Arabs\n“Leitlun ramtin le miphun pawl, ka mipi nauhak, nunau pitar putar ti um loin nitin te an thi, inn thatha, lo thatha, zung thatha pawl an siat theh, tidai in ding a um lo, rawl ei ding a um lo, ziangtin saw in zoh men thei, Isreal ralkap pawlin in siatsuahnak hi in kham sak hram uh, in bawm hram uh” tiah Labanon lal pa, mizansanah leitlun ramtin hnenah bawmnak dilin a au ciamco. Ziangruangah leitlun rampi pawl an dai thehpthep? Himi thusutnak hlanah thusutnak dang pawl zoh hmaisak ding a um: Hezbollah cu zo an si? Ziangruangah Israel an do? Zo pawlin an bawm? Israel in Lebanon rampum a la ding maw? Ramdang Syria le Iran an tel maw? Middle East ram hmuahhmuah a buai ding maw? Arab ramdang pawl ziang an bang? Bible in a simcia mi prophecy, Israel pawl tuar dingmi, a kim zik a si pei maw? Israel in Iran a kap ding maw? Israel ralkap pawl ziangtluk an cak? Le thusutnak dang pawl san ding tha tam zet a um.\nMiddle East (Muslim) pawl ruahnak thuhram: Underlining principles of school of thoughts\nTulaifang Middle East misa pawl lakah a tlangpi thu in ram kaihhruai awknak thu ah ruahdan phunhnih a um: 1) Religious extremism-theocracy-, Islam biaknak thawn a kaihcih aw mi ramhruai awkdan duh tu pawl cun Islam biaknak thuhram ah hngat aw in rampi kaihhruai ding tiah an zum. Thimnakah, 1979 ihsin Iran ram a uktu, Muslim biaknak lam kulmuk hruai tu pawl, Syria uktu pawl; 2) Demoracy uknak lam pan vivo duhtu-secularist pawl. Egypt le Jordan, tvp. Middle East ram 22 pawl hi Arab League an nei ih Middle East Muslim ram pawl kom khawm awknak nei in pehtlaih awknak le an zate thatnak hawl tlangin ramthen pawlkom (regional association) an nei. Greater Islamic Nation (Middle East Muslim ram pawl hmuahhmuah sihcih aw in (European Union vek ram sicih) ram pakhat din ding hi duhthu a rak sam rero tu (Bath’sm) ruahnak nei tu khal an um. Sadam Hussein in a rak ruat mi cu Greater Islamic Nation din ih amah kha Arab ram pawl siangpahrang tuan thei ding tiangin a rak zum, a mah kha Muhamad ihsin thlahsawng mi, an pathian (Allah) in Middle East Muslim ram pawl kha kawmkhawm in uktu dingah a rak ruat mi asi ti ah a rak ruat awaw. Asinan, tuini tiang zoh asile European Union tluk in cakmi ram sihcih awknak hi Middle East Muslim pawl lakah a um thei hrih lo. A um thei hrih lo nak san tampi a um. Asinan ramkulh pehtlaih awknak hnakin Muslim sakhua zumnak ruangah ramtin ih ceng mipi pawl thinlung pehtlaih awknak hi a cak sawn in a lang. Muslim pawl lakah Shia le Suni tiah phunhnih ah a then aw ih cumi pahnih lakah nasa ten dodal awknak, rem awk ,lonak le thah awk nak tiang a ummi hin Muslim ram pawl kom khawm awknak hi a dal zetin a lang.\nSakhua zumnak thawn kaihcih ram uk awknak duh tu pawl hin biaknak thuhramah hngat aw in leitlun ramtin ah Islam zumnak karhzai ter ding le Christian le sakhua dang pawl, santhar nuntu (secularism) pawl hi nasa ten an do ih Christian pawl le santhar secularist pawl hi an sakhuanak-Islamist pawl ih ral, satan dungtlun vekin an hmu. Curuangah Christian pawl le secularist (western life style) nuntu in a nungtu pawl, sakhua nei lo milai pawl thah cu sual ah an ruat lo ih an pathian riantu, an sakhuanak, le an miphun, an ram hrangah hnatuan le pumpe aw tu vekin an ruat sawn ruangah vanram ah laksawng tampi ngah ding vekin an ruat aw sawn. Asinan hivek ruahdan pawm lo tu Middle East ah tamzet an um ve ruangah Middle east Muslim pawl lakah ruahnak a sual aw rero mi a um.\nDemocracy lam hawi in ram zaingmawzat hma an sawn rero. Asinan cozah lam hnakin an ram mipi pawl hi sakhua kulmuk lamzin zawhnak lamah an khurbing (extreme) sawn in a lang. Cun, siangpahrang (king) an neih mi pawl khal hi ram hrekhat ahcun democracy uknak hmasawn dingin dal tu ah a cang. Thimnakah, Saudi Arabia ram hi Middle East ram lakah USA ih rualpi tha bik ram pakhat asinan Siangpahrang uknak in an kaih hruai awk ruangah ram lennak le thuneih nak cu siangpahrang insang (royal families) le rualpi tha pawl kutsungah a tamsawn a lut ringring tikah democracy uknak, mipi tamsawn duhnak hnakin siangpahrang sungkhat pawl le rualpi pawl duhnak sawn in ram lennak le thuneihnak pawl cu a feh in a lungliam sawn. Asinan , Jordan ram hi zohthimtlak zet pakhat cu asi. Jordan ram siangpahrang hi santhar cathiam le mino te asi ih democracy kaihhruai awknak (democratic principle) duhzettu asi ruangah an ramsung ah daihnak le mipi dundan in kaihruai awknak lamzin an pan cakzet fawn.\nSuni vs. Shia\nArab Muslim pawl hi Suni le Shia tiah then aw in anmah le anmah do aw ciamco theu lo hai sehla tih an nung sinsin ding a zum um. Arab ramthen hrekkhat cu democracy lam an pan rero lai ah ram hrekkhat, Iran tvp cu sakhua kulmuk pawlin an uk tikah sakhua biaknak le politics hi an kawp cih theh. Cutikah Sakhua biaknak hin Arab politics ah nasa ten hmun a luah ruangah Biaknak in Arab ram sung politics khal a then aw ter. Iraq ramah Sadam Hussein a lal lai ah Suni pawl lawnglawngin cozah thuneihnak an kai ih Iraq ramih Shia pawl cun nasa ten an tuar. Iraq rampm ah Suni muslim cu Shia hnakin an malsawn. Iraq ramah Sadam, Suni, uknak hnuai ah Shia Muslim mi tampi an thi. (A tu USA in Sadam Hussein a namtlak tikah Shia pawl an lal zik lala ih Iraq ram ih Shia pawl cu Iran ram uktu Shia pawl thawn pehtlaih awknak an neih that tikah USA pawl hrangah thiltha lo sawn, Sadam uknak hnakin USA hrangah a tha lo sawn tla a suak thei lala). Arab ram misa mi tampi cu an Biaknak thurin pawlin a ciahneh ruangah ram uknak le biaknak thurin pawl hi khaikhin asile biakbak thurin pawlin an ruahnak hi a ciahneh in an nun hi a kaihruai sawn in a lang. Arab ram sung lala ah zo a cak bik tihi an zuam aw ve ringring, Suni le Shia lakah buainak le zuam awknak a suak vekin. Iraq ramsung khal Civil war a suak pang pei maw ti ah phan ding khawp in, Shia le Suni kar lakah nitin deuh thawn in thah awknak a um ringring. Sadam Hussein a lal nawn lo hnu ahcun Iran sakhua kulmuk pawl hi Arad ramkulh sungah an langsar vivo. Arab ram cu zi-nan tamtuk suaknak ram asi ruangah an lian zet fawn.\nIsrael le Arab ram pawl:\nIsreal pawl cu ram nei loin kum reipi an vak tawi hnu ah, leitlun ralpi voihnih a cem tikah le Hitler in Israel milesa million ruk a thah hnu ah leitlun ramkluh dangdang (a biktakin British) in Israel pawl cu a zalen mi ramkulh sungah ret dingin an remruat ih May 14, 1948 ah a zalenmi ramah puan asi. Cutin, atui Isreal ram, anmai pipu ram hlun ramah a zalenmi ram pakhat nei in kumpi an din. Cutikah Arab, Muslim cun an duh lo tuk ruangah Isreal thawn nasa ten an do aw, a tu ih Israel ram hi Palestine pawl ram asi tiah Arab Muslim mipi pawlin an ruat ih Isreal ram hi Middle East ram zate deuh thaw in, ram pathum-Jordan, Eypt le UAE siar lo cun, a zalen mi ramah an pawm duh lo. Cutin, Isreal ram cu 1948 ah zalennak a ngah thawk ihsin tuini tiang ram in hnen pawl ih pawm lo mi ram vekin Middle East Muslim ram 22 lakah a khawsa asi.\nIsreal ram hi AREA 20,770 Sq Km (8,019 Sq Mi) a kau ih milai 5,955,000 (2000 kum) hrawng an si ih 82% cu Jewish sakhuanak le 14% Muslims le Christians sakhuanak nei tu pawl an si. Ralkap 172,000 (1995) a nei ih 77.9% army, 3.5% navy, 18.6% air force a nei. Ralakp hrangah 9.4% (1993) (GNP) hi sumpai a hmang. 2004, International Institute for Strategic Studies in a sim dan vek asile lei ralkap 125,000, le 600,000 reserves a nei *. Isreal ram misa zaten an damsungah ralkap tuan tengteng ding dan sungah an um, nunau kumhnih (20 months) a malbik le mipa kumthum a mal bik ralkap tuan tengteng a tul. An ralthuam bungrua neih mi lakah 4,000 tanks le 11,000 ralthuam thawn thuam mi motor pawl a tel. Ral kahnak motor an neih mi pawl hi Egypt, Jordan, and Syria ram pathum neih mi hmuahhmuah kawm hnakin a tam sawn ding ti in an sim.\nIsrael le Iran:\nIran president in “ Israel ram cu leitlun ram zuk sung ihsin hlawn hlo ding asi” tiah Iran mipi pawl hmaiah thu asim ihsin thawkin Iran hi Isreal ram hrangah tihnungza asi tiah Isreal misa le leitlun mipi in an ruat. Curuangah mi hrekkhat ruat dan ahcun Iran hin nuclear ralthuam a nei veten Israel ram a siatsuah ding tiah an zum. Israel intelligent pawl lak khalah ruahnak phunhnih in an then aw aw. Mi hrekhatin, Iran cu amah le amah humhim awknak hrangah nuclear ralthuam a tul ve mi asi ih Nuclear ralthuam a nei taktak asile ramdang hrangah tihnung zawngin a cangvai lo ding tiah an zum. Curuangah a tufang leitlun politics khaikhawm tikah Iran cu tihnung bik, leitlun remnak le daihnak siatsuah thei asi tiah an ruat ruangah UN SC ihsin siseh USA ram uktu pawl le Europe ram hruaitu pawl siseh an buai zet. Iran in Nuclear bomb nei thei lo dingin an zuam nasa. Asinan , Israel ralkap hotu, Chief of Staff Lt. Gen. Dan Halutz in a sim dan asile a nemzawngin nawr awknak (diplomacy) in Iran ram in nuclear bomb a tuah tummi cu a kham thei lo ding tiah USA le leitlun ram hruaitu pawl hnenah ralrinnak a pek. Iran cun nuclear ralthuam si loin meisa hrangah nuclear power cu kan tul asi ti ah a sim nan’ International Atomic Energy Agency (IAEA) cun Iran in nuclear ralthuam tuah a tum asi tiah a zum ruangah UN SC ah thu a putlut phah. Cuntin Iran in Nuclear ralthuam a tuah tum thotho tikah ziang a cang ding? USA le Isreal in an kap pei maw?\nIran cun Nuclear bomb nei tengteng dingin a zuam rero tikah USA in a kap pei maw, asilole Isreal in Iran nuclear rector pawl a kap pei maw tiah mi tampi in ruahnak a phunphun an ruat.\nIsrael in Iran nuclear ralthuam tuahnak hmun pawl kap dingin hriamhrei a nei tha tawk maw?\nA hlan ih Israel air force strategic planing lubik rak tuantu, Shlomo Borm in a sim dan vek asile Isreal in Iran nuclear ralthuam tuahnak hmun pawl kap dingin hriamhrei tha a nei tawk lo ati. Isreal ralthuam neih mi in 600 kilometer hla tluk fang a kap thei ding. Iran ram hi Israel ihsin kilometer 1000 fang hla asi nan an nuclear ralthuam tuahnak hmun pawl cu kilometers 1,500 ihsin 1,700 tluk a hla. Curuangah Israel in Iran cu a kap ding asile ralkapnak vanzam, F-151, F-16C/D pawl thawn a kap a tul. Isreal in F-151 (25-kul hluannga) le F-16C/D (137-zale sumthum pasarih) a nei ih cu pawl thawn Iran a kap ding asile a kap a tul. Cutkah Isreal ram ihsin Iran ramtlunah Killometer 1500 lenglo a zam hnu ah bomb a va thlak dingih Isreal ramah a kilsal a tul tikah harsatnak a um. Hmun tampi a siatsuah thei lo ding. Cui thlunah Iran ralkap pawlin rak kap thei l o dingin niam ten a zam a tul ding, cuticing hman, bomb a thlak man hlanah, Iran ralkap in an rak thei man tho tho ding an zum. Israel ram rualpi tha, India le Turkey pawlin an ram sung airbase pawl kha Israel an hmangter siang asile Israel hrangah a awlsam deuh ding. F-151 hi operational radius 1270 kilometer, F-161 hi operational radius 2,100 tluk, le F-16C/D hi 926 kilometers operational radius nei mi an si. (ttp://www.worldtribune.com/worldtribune/05/front2453710.0027777776.html)\nCuruangah Israel hin Iran ralthuam tuahnak hmunpi pawl kap dingin harsatnak a nei ih awlsam zetin an hmunpi pawl siatsuah thei dingin a ralthiam hriamhrei neih mi in a tlin lo asi. Asinan Iran thawn do aw hai sehla a sung ding tinak asi hrimhrim lo.\nHezbollah (Pathian ralkap) vs. Israel:\nIsrael in June 6, 1982 ah Defense Minister Ariel Sharon, Israel Pmiminister run tuantu, ih kaihhruai nak in Lebanon cu “Operation Peace” timi do awknak hminpu in a luhcilh. 2000 ah Israel ralkap pawlin Labanon cu an suahsan sal. Lebanon ram sungah Palestine zalennak rak sualtu, PLO pawl thawn nasa ten an rak do aw aw. 1980 hnu lamah Israel pawl do dingin, Iran bawmnak in, Lebanon thlanglam ramah Shia Muslim pawlin Hezbollah (Pathian ralkap) pawlkom an rak din ih Israel pawl cu an do. Iran in hriamhrei ralthuam, sumpai le bawmnak a phunphun a pek ih a cawm hai. Syria in Hezbollah pawl cu a bawm ve, Iran ram ihsin hriamhrei pawl cu Syria ram kan in an phur ih Hezbollah milai le Iran ram misa ramhnuai ralkap pawl kha Iran ram ihsin Syria ram kan ih Lebanon ah an feh theu. Hezbollah hi Beirut khawpi ih USA embassy bomb tu pawlkom asi an ti. Culo khal hmun dandangah US misa pawl do in mi an that theu ti ah sim asi. A tufangah AL Qaeda siar lo ahcun, Hezbollah hi leihnuai hriamhrei kai (underground terrorist group) tihnung bik a si ti ah USA terrorist lam thuthiam pawlin an sim.\nLebanon thlanglam ramkulh sungah Shia sakhua be tu pawl an um ih Hezbollah cu an bawm. Hezbollah in Lebanon cozah ah palai 14 (hleili) a nei ve. Cutikah Hezbollah pawl cu leihnuai lawng si loin langhgan (overground) political party asi ve. Asinan , Lebanon ramkulh sungah Hezbollah cun Lebanon cozah ih theih pi loin amah te party ralkap a nei ih Iran le Syria in a bawm, sumpai le hriamhrei in siseh an tul mi a bawm.\nKan dung rei lo te ah Hazzbulalah in Isreal ramsungah Israel ralkap camp cu kap tahrat in Israel ralkap pahnih, Ehud Goldwasser, 31 le Eldad Regev, 26, a nunglai in an kaih ih Isreal ralkap 8 an thah hnu ihsi thawk in Israel pawl thawn nasa ten an kap aw aw. Isreal pawl mi 25 lenglo an thi zo ih Labanese ram misa 300 leng lo an thi zo. Leitlun ramtin ihsin Lebanon ram ah a rak um sung tu pawl cu Lebanon ram an suahsan rero zo ih USA misa 25,000 pawl khal USA kumpi bawmnak ih Lebanon ihsin Cyprus ah an tlan rero lai fang asi. Israel pawl in nasa ten a kap ruangah Lebanon ram airport siseh lamzin siseh tidai hmun pawl siseh a siat ih khawmpi tampi a siat. Beirut ih international vanzam tumnak khal Isreal pawlin an bomb ruangah a siat theh zikte.\nUN Security council in Israel cu Lebanon ramsungah mipi bungrua pawl (civil infrastructure) siatsuah lo ding in thuthluknak a tuah nan USA in veto power hmangin a khap. Russia lalpa, Putin cun, “Hezbollah in Israel ralkap a kap that mi le a nunglai in a kaih mi khal a tha lo, Israel in Lebanon ram natuk in a kap mi khal a dik lo thotho asi” ati. Asinan , USA cun “ Israel ram cun leitlun ramdang vekin amah siatsuah tumtu leihnuai ralkap pawl cu dolet theinak a nei asi” ati. USA hruaitu pawlin mizan sunah Israel an bawm thu an puang sinsin. USA in Hezbollah cu terrorist pawlkom vekin a ruat ruangah Lebanon cun terrorist a ramsungah zalenzetin a um ter ih Lebanon cozah tiangah tohkhawm a pek ruangah mipi ziangzat an thi thla le cui terrorist pawl cu siatsuah, ti tawp hrimrhim ding asi ti ah an ruat.\nIsreal pawl cun a tu’i ral do awknak hi tikcu ziangzat si maw, a zarh telin a rei lai ding tiah an ruat. Israel in a tumtah mi cu Hezbollah pawl kaih mi Israel ralkap pahnih runsuak ding le Hezbollah pawlin hriamhrei kai nawn lo ding le Israel kap nawn lo dingin tuah asi. Hezbollah’ pawlin Rocket thawn saklam Israel ram an kap zawk rero laiah Israel ralkap pawlin nasa ten vanzam thawn an kap ciamco tikah Lebanon ramsung ih Hezbollah pawlih ralthuam le camp za-ah 40 (40%) tluk cu an siatsuah zo asi ti ah Israel pawlin an zum. Mizan ihsin thawkin Lebanon ramsungah Isreal lei ralkap pawl an lut thawk ih Hezbollah pawl thawn nasa ten an kap aw dupdo. Hezbollah pawlin ralkap 500 ihsin 600 raldo man ringring le hlapi kapnak roacket bomb, 10,000 missiles, hrawng an nei asi tiah Washington ih um Center for Strategic and International Studies cun asim.\nSyria le Iran an tel pei maw?\nIsrael in Syria pawl hnenah ralrinnak a pek, “Hezbollah le Hamas terrorist pawl an rak bawm ringring asile, next target cu Syria asi ding” tiah Isreal luban pakhatin a sim zo. Iran in hitin asim ve, “ Israel in Syria a kap asile Islamic ram cu Israel in ral a phuang tluk asi ding” ti in. Curuangah atui’ ral do awknak hin Syria tiang a kaikawh asile Iran khal a tel vivo ding a bang. Syria le Iran tiang a kaikawh asile raldo awknak cu a tum zet ding.\nUSA teh a tel pei maw?\nNiriat (8) kah awknak a um hnu ah USA congress cun thuthluknak (resolution) suah in siseh American khristian le Jews mi tampi cun pumkhawm aw in siseh Israel an tantu an ausuah pi. USA president Bush lal sung kumnga sungah ramdang ral voihnih Afghanistan le Iraq an kap zo tikah USA khal ramdang raldang kap dingin harsatnak a phunphun a tong. Culaiah Iran in nuclear bomb a neih ding cu USA in an tih tukmi le an duh lo tukmi asi fawn, kham thei dan a um asile ziangtilam khalin kham an duh ti cu a fiang. Asile , USA in amah rori fehsuak in ral do loin Israel hmangin Iran a kap pei maw timi hi mi tampi in an ruat mi asi. Iran uktu sakhua kulmuk pawlin le Israel /American siatuah le an milesa thah cu sual ah ruat loin an pathian in tuanvo a pekmi vekin an ruat fawn. Cutivek dinhmun laiah a tufang Hezbollah le Israel buainak karlakah Iran a hrawlh aw pang asile USA le Israel hrangah cantha asi sinsin dingih Iran nuclear ralthuam tuahnak hmunpi pawl cu kahsiatsak nak cantha ah a cang ding ti ah a ruat tu tampi an um fawn. President Bush thu asimmi vekin, USA hmuhdanah, Syria, Korea, le Iran pawl cu “Axis of Evils” “Sual Bulpi” ti asi tikah USA cun Syria, Iran pawl cu siatsuah thei nak ding lamzin thu a um asi ahcun a thukthun lo nasa ding ti a fiang. Iran in le 1979, sakhua kulmuk pawl in cazoh uknak an lak thawk ihsin American milai pawl kai tahratin USA thawn pehtlaih awknak tha nei thei nawn lo in an um fawn tikah an pehtlaih awknak cu ziangtik lai khalah puak kuai thei ringring dinhmunah an ding ti a fiang. Iran in, “American in Israel pawl hnenah green signal a pek ruangah Israel in Lebanon ram cu siatsuah ding tiangah a kapnak asi” tiah American a puh ih American in “Iran le Syria pawl lungkimnak vekin Hezbollah in Israel ram a kapnak asi tiah an ti ve. Cun, Middle East mipi mi tampi lakah American dodal nak (anti-Americanism) a thang lian vivo tikah Iran hin Middle East Muslim sakhua kulmuk pawl hmai hruai in American le Israel cu nasa ten a rel sia in a dodal ve tikah thu pakhatkhat hrial theih loin a cang pang asile kap awknak na sinsin suak thei dinghmun asi ringring.\nBible thiam pawlin ziang an sim?\nMizan sunah Israel ram ih pastor tuanlai pakhat, Biblical prophecy lam zirnak nei tu pa kha CBN news in a sut tikah hitin asim: thusut nak cu hitin asi, “Bible in Israel pawl buai-pi an ton dingmi a rak simmi pawl hi a tui ral buainak thawn ziangtin khaikhin thei mi, prophecy a kimzik asi, ti thei mi a um pei maw? Hitin asang, “Bible in Gog and Magog ral” atimi cu kumsarih harsatnak sungah a suak dingmi asi ruangah a cang hrih ding a bang lo, cun cumi ralpi ahcun Northern strong nation “Russia” a tel dingin a langih a tu ah Russia cu cuvek ral do dingin a timtuah hrih lo ruangah a cang hrih ding in a lang lo. Asinan a thawk cu asi thei mi asi” ati. Cun Bible lam thiam hrekhat pawl ruahnak vek asile Iran in nuclear ralthum a nei zikte ih, Arab Muslim pawlin Israel le American an hua vivo thawn khaikhin asile “a tawpnak ih a thawk” (the beginning of the end) cu a lang rero zo asi ti ah an zum.\nUSA le democracy rampi pawl in an tih bik mi cu leitlun rampi pawl do awknak, ralpi a voithumnak hnakin terrorist pawl kut ah nuclear ralthuam a thleng pang dingih USA le democracy ram pawl an kap pang ding ti asi. Cutikah Syria le Iran ram pawl hin USA in “terrorist” a timi lehnuai ralkap pawlkom a bawm tikah USA hrang ahcunn Iran le Syria pawl siatsuah ding, leihnuai ralkap pawl bawm nawn lo ding in tuah ding cu a tuanvo tumpi asi ti a faing.\nLeitlun rampi, siangpahrang uk tumpipi, Creek Empire, Roman Empire, Persian Empire, England ram uk (colony) ‘Ni thla dah lo lalram’ tiah an rak ti mi pawl kha an nilecan a cem tikah zohman run le kham theih lo in an tawp. Asile , USA teh tawpnak a nei ve pei maw? Kumza ziangziat tiang a daih ding timi hi leitlun thuanthu a ruat tu pawl thinlung luah tu asi.


A thih tiang rori rin um zetin PDF pawl bawmṭheutu Uifim Max | Falam Online Media\nSeptember 27, 2021 Ni Hnem Sung\t0 Comments\nUi fim pawl hi ralram ah an hmang ṭangkai thei zetih an pu le nunnak runtu khalah an cang ṭheu.\nRal hawltu le bomb hawltu tivek khalah an hmang ṭangkai zetih an tuah ṭuan mi i zirin sunloihnak ropi tivek tiang a dongtu khal an um.\nCuvek Ui fim, sunloihphu tiih ruahmi uifim pakhat cu PDF pawl in an zuat ve ih, kan duhdawt zetmi uifim Max cun a thih tiang rori rin um zetin ralhraang do in bawm tiah PDF ka si tiawtu mipakhat cun FB cahmai ah a tarlang.\n“Pu le hrang ah rin um zetin hnaṭuan bawm ringringtu Uifim Max cun kum 17 a kim ah in thih san.”\n“Tuhlan ihsin raldo in zirhtu kan pu le pawl hrang ah rin um zetin hna rak ṭuan ringringtu a si. Leiphum bomb hawlnak khalah siseh, hramlak ih ralkian pawl hawl hmu ṭheutu khal a si. Ralhraang donak ah a thih tiang rori hnaṭuantu Uifim Max cu sunloih a phu rori tiah kan ruat. Kan riahsiatnak langter nakah a dam lai ih a zuk pawl ka run tarlang” tiah PDF ka si tiawtu mipakhat cun a FB cahmai ah a tarlang.\nTlunlam ih tarlangmi Ui fim Max thu hi thudik a si maw silo ti cu a hran ten namhnget theih a si lo nan Ui fim thuanthu kan zoh tikah ralhraang donak ih hman ṭankai zet mi Uifim hmuh ding tampi an um.\nCuvek lakih hminthang Uifim pakhat cu Kuno tiah a hmin an ko. Anih hi ralram ih hman ding hrimhrim ih fimthiamnak zirh mi a si ih a ṭuanpi ralkap pawl khalin 100 ah 100 an rin san ngam.\nBomb le ralthuam ṭihnung theithiam dingin fim zirhmi a si ih ṭihnung ralthuam hawl phah in ralkap pawl hmai a hruai hai ih thla 5 sungah hlawh tling zetin operation 16 rori ah a tel ve.\nAfim zia le ral ram ih a cangvai dan cu a kilkhawitu UK ralbawi pakhat in hitin a rel.\n“2019, May thla ah a si ih helicopter par in kan ṭum hnu, tualrawn pakhat kan thlen ah machine gun thawn in kap ciamco. Van that thlak zetin hriamtuar pakhat hman umloten innpi compound sungah kan thleng.”\n“Kuno in hmai in hruai ih zanthim a si thawn kan hmu thei lo mi bomb kam mi le ralthuam ṭihnung a hmu veten in sim thei lohli. Amah zarah kan him tisehla ka rel sual lo ding.”\n“Hmunhim kan thlengin ralkap dang pawl cu an lan ih kan nih cu Kuno thawn kan tangta. Culai ah a lantu ralkap pawl kiangah rinlopin bomb an deng mi a puak kuai hlei ah machine gun thawn an kap ciamco.”\n“Va bawm hai dingin Kuno ka thlah ih ṭihnak nei loin khawthim lakih ralhraang cu a va nam. Khawthim lakih ralhraang cun rinlopin a zawntu Kuno cu thinphang kap in a rak kap ciamco ih a Ke ah a kap ngah. Cuticing khalin Kuno cu a tlanhlo men lo. Ralhraangpa cu a nuai ciamco ih, cu sungah ralkap pawl in boruak an tidai thei. Kuno um lo sehla cu ziang dinhmun kan thleng ding ti ka ruat ngam lo” tiah Kuno kilkhawitu ralbawipa cun a rel.\nKuno cu a ke dunglam pahnih in hriam a tuar ih, thi lo dingin tuamhlawm a si hnu ah UK ram ah an tlunpi saal.\nKuno ralṭhatnak cu UK cozahpi in a theihpi ih sunloihnak ropi “PDSA Dickin Medal” cu November 2020 ah ropi zetin an hlan a si. Atu ahcun a hnaṭuan ihsin colh an pe ih a sung le pawl thawm nuam zetin an khawsa.\n← US-cozah in Kawlrammi Ramtawi minung 16 thubuai tuah sak\nThantlang khuasung in Meithal puak thawm a thang →\nActing President Duwa Lashi La in Kawlram mipi le Hriamkaibu pawl ralrin a pe\nNovember 23, 2021 November 24, 2021 admin 0


VOL. 1 SESSION 3 - Hre Mang\nVOL. 1 SESSION 3\nBAPTISM AH JESUH DUNGTHLUN IN\nDISCIPLE YOURNEY-SESSION 3\nKey: Baptism cu sunglam nun thleng awknak langhngan mipi hmai ah nemhngettu asi.\nHimi zirnak ah Baptism thu Paul in a zirhmi (Roman 6:1-11) ah hngat aw in kan zoh ding. Jesuh thihnak tawmpi in a thawhsalnak nun tawmpitu zumtu nunthar thu zir asi ding.\nA hmaisa zirnak ah Jesuh Khrih cu ziangkim, milai thuanthu, bulpak nunah siseh lai muril asinak kan zir zo. Jesuh cu zaahza Pathian, zaahza milai asinak thu pawl kan zir zo. Jesuh thihnak le thawhsalnak tawmpitu kan sinak, baptism thu kan zir hlanah a hnuailam thusuhnak pawl ruat lang hmaisa uhsi.\nBible siar ding le tuah dingmi pawl na rak tuah maw? Ziang na bang?\nBible na siarmi sung ihsin ziangmi na zir ngah?\nThusut duhmi na nei maw?\nThlacamnak in thok hmaisa uhsi.\n· Nitin te canpualtha neihmi parah Pathian hnenah lungawithu sim hmaisa aw\n· Pathian hnenah baptism laknak in tangdor nun, thu awi nun ih umzia theihfengnak dil aw.\n· Pathian hnenah thlacam in baptism rawngbawlnak in local kawhhran sungah Pathian hmin sunloih asinak hrang thlacam aw.\nMilai nunah lungawi umza ni hleice, thilcangmi hleice pawl kan lam in kan aih theu. Tahthimnakah thanksgiving day tivek pwl. Lungawini, can heice pawl cu a phunphun in lomh le aih asi theu. Cuvek in thlarau lam nunah baptism cu zumtu pahat cu hell ram tla ding ihsin vanram kai ding asinak Jesuh Khrih ah rundam zomi asinak mipi mithmuh ah lawmnak, langternak asi.\nZirnak kan feh vivo hlanah a hnuailam thusuhnak pawl ruat tlang hrih uhsi.\nNa san sungah ziang holiday na duh bik, ziangruangah?\nKawhhran sungah baptism tuah tikah, baptism na lak tikah na thinlung ruahnak sungah ziang na ruat in na thinlung ah a tang bik?\nBaptism lak tikah lang hngan in nemhngetnak men lawng si loin Pathian thupek thu awi nun, thulunnak langternak a si zia khal kan zoh vivo ding.\nBaptism hi Jews pawlin an rak hman theu mi asi. (Mat. 3:13-17) ah Jesuh khal John tihnimtu hnenah baptism a laknak kan hmu thei. Curuangah baptism cu Thlungthar kawhhran sungah tuah ringringmi a thupi bik pakhat asi.\nRoman 6:1-11, 1Asile ziangtinso kan ti ding? Pathian ih zaangfahnak karh sinsin seh tiah sual kan tuah vivo hrih ding maw? 2Tuah naisai hlah! Sualnak ah kan thi zo ih ziangtinso a sungah kan um thei nawn ding? 3Khrih Jesuh thawn kan pehzom awknak in a sungih hnimmi kan si tikah a thihnak sung khalah hnimmi kan si tihi nan hngilh maw si? 4Baptisma kan lak tikah amah thawn phummi kan si ih a thihnak ah khal kan ṭawm ve; cuvek thotho in Pa ih sunlawinak huham in Khrih kha thihnak ihsin a thawhter bangtuk in kannih khal a thar in kan nung ding.\n5A thihnak ah khan amah thawn a thi tlang mi kan si ruangah thihnak ihsin thawhter a sinakah khan kannih khal kan tel ve ding. 6Kan nun hlun cu Khrih thawn thinglamtah parah khencih a si zo ti kan thei; cumi cu sual in a khatmi kan nunnak hlunih pum cu a siatral ṭheh ding tinak a si. Cutiin sualnak ih sal kan si nawn lo. 7Ziangah tile mi pakhat cu a thih tikah sualnak in a parah thu a nei nawn lo. 8Khrih thawn kan thih tlang ruangah a nun khal amah thawn kan nung tlang ding tiah kan zum. 9Khrih cu thihnak ihsin thawhter a si zo ih a thi sal nawn lo ding, ti kan thei; thihnak cun a parah thu a nei nawn lo. 10Cule sual thu-ah cun kumkhua daih in a thi ih atu a nun hi cu Pathian ah a nung a si. 11Cuvek ṭhiamṭhiam in nannih khal sual thu-ah cun mithi kan si tiin siseh, nunnak thu-ah cun Khrih Jesuh zaar in Pathian thawn pawlkom in kan nung tiin siseh, ruat aw uh.\nZiangmi bungcang na thinlung sung a lut bik, ziangruangah?\nHimi Bible bungcang na siar tikah Baptism thu na theihnak ziangtin a fiangter?\nHimi zirnak thu ruat khawm tikah tihnim, ti thlerh, kawhhran serh le sang timi pawl thei fiang dingin relkhawm a tha.\nBIBLE THUANTHU LAILANG\nBAPTISM CU RUNDAMNAK THLAM LANGTERTETU ASI.\nRoman bung 6 sungah sual thu le rundamnak thu simfiangnak kan hmu. A hmaisa in Paul in rundamnak hrangah key asi mi Pathian zangfahnak cun sual ngaidamnak in pek (Rom 5:18-21) tiah kan hmu. Paul in a sim bet mi cu sual ngaidamnak hrang Pathian zangfahnak a co zotu cun sualnak in a nung sunzawm thei nawn lo thu in zirh.\nHimi thu simfiangnak ah Jesuh Khrih ah rundamnak hmuithlam langtertu ah Baptism thu a sim.\nRoman 6:3-4, 3Khrih Jesuh thawn kan pehzom awknak in a sungih hnimmi kan si tikah a thihnak sung khalah hnimmi kan si tihi nan hngilh maw si? 4Baptisma kan lak tikah amah thawn phummi kan si ih a thihnak ah khal kan ṭawm ve; cuvek thotho in Pa ih sunlawinak huham in Khrih kha thihnak ihsin a thawhter bangtuk in kannih khal a thar in kan nung ding.\nZumtu pakhat cu baptism pek asi tikah Jesuh Khrih cu thlan sungah phun asi vekin tisungah hnimphim asi. Jesuh Khrih cu thlan sungah phum in a um lanta lo vekin zumtu khal tisungah hnim lanta si loin Jesuh cu thlan sung ihsin a thawhsal vekin zumtu khal tisung ihsin a suaksal asi. Paul in cang 8 nakah, “Khrih thawn kan thih ahcun a thohslanak khalah kan tho ve ding tiah kan zum asi” a ti.\nA tlunlam ah simfiang vekin baptism thu ihsin zumtu pakhat cu ziangtivekin rundam asi timi a fiangter asi.\nRundamnak cu ziangtivek in thihnak thawn tahthim theihnak a um?\nJesuh dungthluntu na sinak in ziangvek nunthar na tawntehmi a um?\nBaptism cu rundammi, nunthar sinak, sunglam thleng awknak cu pawnlam ah langin nemhnget nak, kawhran sungah Pathian uknak hnuai ah nungin a thu thlun dingin tiamkamnak khal si.\nBAPTISM CU RUNDAMMI SINAK MIPI HMAIAH PHUANSUAHNAK ASI.\nBaptism cu a tlunlam ah sim zo mi lawng si loin leitlun damsung nun cu Jesuh thupek vekin ka nung ding tiah pumpek awknak, tiamkam awknak khal asi. Mipi hmaiah phuansuah awknak nei in baptisma laknak cu Jesuh a thohsal hnu ah thupek ropi thlun dingin tiamkam awknak khal asi.\nMathai 28:19-20, Curuangah feh uhla miphun hmuahhmuah ka dungthluntu va siter uh; Pa le Fapa le Thiang Thlarau hmin in baptisma va pe uh. Cule ka thupekmi hmuahhmuah thlun dingin va zirh uh. Hngilh hlah uh, san a cem lai hlanlo nan hnenah ka um ringring ding,” tiah a\nHimi Bible bungcangah ngan khummi Jesuh tongkam hi ruahnak pekmi men asilo, Jesuh dungthluntu zumtu hrangah a lotheihlo in tuah tengteng tulmi thupek (command) asi.\nBaptism cu Jesuh thupek (command) asi ti tikah ziangtin nangin teh na sang let ve ding?\nBaptism cu kawhhran hrangah thatnak tampi a um asi. Baptism peknak in kawhhran sungah zumtu thar, Jesuh dungthluntu thar phuansuahnak, laklutnak khal a langter asi. Baptism cu zumtu zapi ten kan hlawm awkmi asi ih kan zaten ruangpum pakhat, thlarau pakkhat baptism a co mi kan si theh asi. Paul in hitin a sim, I Kor. 12:13, 13Cubangtuk in kannih khal hi Judah mi le Zentail mi, miluat le sal tiin um hman nungla kan zate hin cuih ruangpum pakhat sungah cun Thlarau pakhat ih baptisma lami kan si ih kan zate hin cuih Thlarau pakhat cu intlaang dingah tuahmi kan si.\nBaptism na lak theh in ziangvek si na hmailam nun kekar ding pawl?\nNa umnak kawhhran sungah baptism thu thawn pehpar in ziang na tuah thei mi a um?\nTUAH IN TELVE\nBaptism hi local kawhhran sungah rawngbawlnak thupi zet mi asi. Zumtu thar pawlin Jesuh thawn bulpak pehzawm awknak, piantharnak an hmuhtawnmi pawl an sim, testimony an simmi pawl hi Thuthangtha simsuahnak tha zet asi.\nNan local church ah baptism service a um tikah Jesuh Khrih ah rundamnak a co hrih lo tu, zumlo tu rualpi na neihmi pawl rak sawm awla, baptism cotu pawl ih testimony rak ngai ter aw.\nNangmai nunah Jesuh na zumih baptism na lak nak ihsin na nun a thleng aw mi pawl zum lotu hrintharnak a co hrih lo tu hnenah sim aw.\nZiangruangah Jesuh thupek thlunin baptisma na lak (na lak hrih lo asile na lak ding thu) timi thu zumlotu hnenah sim aw.\nNan local church ah baptism service a um tikah zumlotu, piangthar hrihlo rak sim tengteng aw. Zosi na sawm dingmi hmin ngan cia aw.\nThlacam na dil duhmi:\nZARHKHAT SUNG TUAH DINGMI:\n· Bible siar ding pawl Bible na siar phah ah Thiang Thlarau in a lo theihtermi, na zir tharmi pawl a hnuailam ah ngan khum aw la group tawn awknak ah sim dingin timtuah cia aw.\n· Nitin thlacamnakin Pathian thawn bupak pawlkomnak nun nei in na tikcucan hmang ringring aw.\n· Baptisma la hrih lo na sile baptism la dingin na thinlung timtuah in na local church pastor hnenah sim aw. Baptism la zo na sile baptism na lak tikah na tiamkam awk vekin Jesuh Khrih hrangah nitin a thupek thlun in dungthluntu tha nun nei in nung awla, midang kha Jesuh dungthluntu an si theinak hrang bawmtu tha si aw.\n· Baptisma na lak tikah nangmai tawntehmi nun thleng awknak thu pawl na pehtlaihmi insungsang, rualpi, hnatuanpi, group pawl hnenah sim awla an hmuhtawnmi pawl sut in an hnen ihsin zir ve aw.\n· Zohlo in ngah, Roman 6:4,\nNITIN BIBLE SIAR\nA hnuailam Bible bungcang pawl nitin siar awla, na zir thar mi, Thiang Thlarau in a lo zirh thar mi pawl ngan khum awla na group sungah simsin dingin timtuah aw.\n1. Mark 6: 45-56\n3. Mark 7:14-37\n4. Mark 8:1-13\n5. Mark 8:14-26\n6. Mark 8;27-38\n7. Mark 9:1-13\nJESUH BAPTISM LAKNAK\nJesuh Khrih cu zaahza Pathian zaahza milai asi tiah kan zir zo. Jesuh Khrih zaahza Pathian zaahza milai asinak ih kan hrang a thatnak cu milai nitin tawntehmi pawl amah in taksa in leitlun ah a rak tawn theh mi asi-cumi lakah pakhat cu baptisma hi asi.\nLuke 3:21-22, 21Mi hmuahhmuah baptisma an lak ṭheh hnuah Jesuh khal a lak ve. Thla a cam laifangah van a ong aw ih, 22Thlarau Thianghlim cu a tlunah thuro bangtuk in a rung fu. Cule vancung ihsin aw a thang ih, “Nangmah cu ka duhdawtmi ka Fapa na si. Na parah ka lung a awizet,” tiah a ti.\nHimi Bible bungcang in ziangtin na thinlung khawruah a lo luahkhat bik ih ziangruangah?\nPa Pathian in Fapa hnneah a tongkam hin Jesuh in leitlun ah milai hnenah a rawngbawlnak a thoknak ding hrangah thazang petu asi ding. Cuvek thiamthiam in kannih khal leitlun kan rawngbawlnak hrangah thazang laknak kan nei ve asi. Roman 8:16-17, . 16Hitiih kan au ahhin Pathian ih Thlarau in kan thlarau a pehzom ih Pathian ih fa kan sinak kha a fiangter. 17Fa kan si ruangah Pathian in a minung hrangih a retciami thlawsuah a cotu ding kan si; cule Pathian in Khrih hrangih a retciami khal Khrih thawn kan co tlang ding. Ziangah tile Khrih tuarnak a tuar vetu kan si ahcun a sunlawinak khal kan ṭawm ve ding a si.\nPa Pathian cu Fapa parah a lung a awi zet timi tongkam theih tikah ziangtluk hnangam tlakza so asi. Kannih zumtu pawl khal Jesuh Khrih ah Pa Pathian cu kan parah a lung a awi zet asi, kan sualpalhnak in ngai dam theh zo ih in mawhsiat nawn lo asi. Baptism kan lak tikah Pa Pathian thawn pehzawm awknak,pawlkomnak thar kan nei ih a sunglawi tukmi dinhmun ah kan ding asi.\nBulpak in Pathian fate na sinak parah ziangtin na thinlungin na ruat?\nTuini ah Pathian duhdawtnak ziangtin na nunah na langter ding?\nTHLUNGHLUN SAN LAI AH BAPTISM\nBaptism hi Thlungthar san ihsin a thokmi siloin ThuThlung san lai khalah an rak hman theumi, tidai thawn kholh, thianfainak hi an rak hman theu mi asi. Curuangah Jesuh amah rori khal baptism a laknak asi (Mat. 3:13-17). Thlunghlun san lai ah tidai hi hremnak hman rua ah siseh runsuaknak hmanrua ah siseh Pathian in a rak hmanmi tla kan hmu thei asi. Noah san lai ah misual pawl hremnak ah Pathian in tidai a hmang ih zumtu pawl cu tidai hmangin hremnak lak ihsin runsuak an sinak thu khal kan hmu. Noah le insang cu tilik ihsin runsuak an si ih Israel pawl kha tipisen sung ihsin runsuak an si. Cuvek thiamthiam in baptism khal sual lak ihsin runsuaknak cu langhngan in langternak ah hmanmi asi.\nSiar aw: Seem 7:11-8:14. Himi Bible bungcang sung ihsin ziangmi in na thinlung a lo la bik ih ziangruangah?\nSiar aw: Suahhlannak 14:15-31, Himi Bible bungcang in Pathian hremnak le rundamnak thu ziangtin a langter?\nCun Thlunghlun san lai ah tidai hi thianfaiternak hrangah an rak hmang theu. Puithiam 14:8 ah siseh Puithiam 16 nakah siar awla tidai hi thianfai ternak ah an rak hmannak thu pawl na hmu ding.\nPuithiam 16:23-24, 23Cule Puanthlam sungah Aaron cu a lut pei ih Hmun Thianghlim Bik sung a luh hlanih a hrukmi puithiam thilthuam pawl cu a phuak pei ih cutawkah a ret pei. 24Hmun thianghlim ah ti a kholh-aw pei ih amah ih hnipuan a hruk pei. Cuih hnuah a va suak pei ih Israel miphun ih sualnak le amah ih sualnak pawl thlahnak dingah mei-ur thawinak a tuah pei.\nPuithiam 16:20-28, siar awla himi Bible bungcang in Thlungthar ih baptism kan hmanmi ziangtin a khihhmuh ngan aw?\nCun Ralbawi Naaman ih thu in tidai ah kholhfainak thu in zirh, 2 Siangpahrang 5 ah siar aw. Naaman cu Jordan tiva ah voi 7 hnim aw dingin Elisha in a fial vekin a tuah tikah a phaarnat ihsin a dam.\n2 Siangpahrang 5:10, Elisha in a hnen-um pakhat a hei thlah ih Naaman hnenah cun, “Feh awla Jordan Tiva ah voi sarih in ti va bual aw. Na titsa an cerh sal ding ih na dam ding,” tiah a va sim.\nA hramthok ahcun Namaan in a damnak ding hrangah Jordan tiva ah voi 7 hnim aw ding timi thu a theih tikah a thinheng zet lawk nan, Pathian kamsang thu lungin a tuah tikah damnak a ngah asi.\n2 Siangpahrang 5:1-19 siar awla, Namaan thuanthu sung ihsin ziangmi in na thinlung a lo la bik, ziangtin?\nThulunnak hi baptism kan lak tikah ziangruangah a thupi tuk asi pei?\nTHLUNGTHAR AH BAPTISM PA 3\nThlungthar Bible sungah Baptism cu tuah dingin thupek (command) kan si. Curualrual in Bible sungah baptism zohthim ding ziang aum kan zoh hnik pei.\nTirh 2:41-42, 41Piter ih simmi cu mi tampi in an zum ih baptisma an lak; cuih ni ni khatah an pawl cu mi thawngthum tlukin an karh. 42An zatein tirhthlah pawl hnen ihsin an zir ih, tirawl ei tlaangnak le thlacam tlaangnak thawn pawlkomnak an nei ringring.\nBaptisma lak tu zumtu pawl cu Jesuh Khrih ih ruangpum, Khrih ah pumkhat kan si zo ih zumtu pawl tawn khawmnak ah tihnak um lo, duhdawtnak in pawlkomnak, neihmi hlawm aw tawn in ti le rawl ei tlangnak, lungawi nuam le hahdam zetin pawlkomnak hmun asi.\nNa umnakah Baptism la hrih lo pawl an lak ve thei nak dingah ziangtin na bawm thei ve ding?\nTirh 8:26-40, siar aw. Ethiopian pa ih baptism laknak thu asi. Himi bungcang sung ihsin ziangthu in na thinlung a lo lak bik ih ziangruangah?\nMidang hnenah Baptism thu, a thupitzia le a umzia, pawl zirhsin dingin na ruat aw maw, ziangruangah?\nMidang hnenah Jesuh thupek thlun in Baptism la dingin na forhfial thei pei maw?\nTirh 10:17-43 ah Kornelius Baptism laknak thu kan hmu thei. Bible na siar hnu ah himi bungcang sung ihsin Pathian na theihdan ziangtin a lo bawm?\nKornelius insang ah thilcang mi Thirh 10:44-48, 44Cutiih Piter a ṭong rero laiah a thusimmi a ngaitu hmuahhmuah parah Thlarau Thianghlim a rung thleng. 45Joppa ihsin Piter thawn a rami Jesuh zumtu Judah mi pawl cu Zentail mi hnen khalah Pathian in a laksawng Thlarau Thianghlim a burh ti kha an hmuh tikah an mang a bang ngaingai. 46Ziangah tile cute pawl cu ṭong phun dang in an ṭong ih Pathian ih maksak zia an thangṭhat kha an theih ruangah a si. Piter in, 47“Kanmah ih kan ngah zo vekin himi pawl khal in Thlarau Thianghlim an ngah ve a si. Curuangah tidai ih baptisma la ding kha zo in so a dawn thei ding?” tiah a ti. 48Curuangah Jesuh Khrih hmin in baptisma lak dingah thu a pek. Cule an hnenih caam hrih dingin Piter cu an sawm.\nHimi Bible bungcang sungah in zirhmi cu Pathian rundamnak cu mi zapi hrangah asi. Rundamnak a co zo tu hmuahhmuah in Baptism laknak in Pathian uknak sungah Pathian insang sungtel sinak hram thohnak asi.


Thinlung ruahnak ih Huham - Chinland Today Media\nThinlung ruahnak ih Huham\nSeptember 12, 2012 11:42 pm·0 comments\nBible Siar Ding: Thufim 18:10-16\nMilian pawl in an sumsaw kha himnak ah an ruat; A saang ih a fekzetmi khuapi kulhnak hauhruang ah an ruat.\n– Thufim 18:11\nNa nunnak ah sumsaw tampi nei in bank ah paisa tampi ret hi humhimnak a si ti’n duhhiarnak na nei dah maw? Nangmah hnakin a let tampi’n a lianzetmi minung pawl in an lo hiip dah maw? An lennak ceen ve ding le nangmai’ hlawknak ah hmang ngah ve dingin a heel zawng (indirect) in teh tumnak le zuamnak na nei dah maw?\nPaisa tampi neih hi a palh hrimhrim lo. Pathian in hih leitlun ih tuah ding le ttuan ding a tumtahmi pawl ttuan suak theinak dingah sumsaw in thluasuah in in pe ttheu a si. Ziangvek caan ah buainak a suak tile paisa kan neihmi kha fimkhurzet in Pathian hmin sunlawinak hrangah hmang loin kanmai’ tisalam diriamnak hrangah le humhimnak raalhruang vekah ret ih kan thinlung ruahnak ih kan rinsan tikah kan nun a buai a si.\nThufim ngantu Solomon in sum le saw lennak kha humhimnak hauhruang ih hman cu a dikmi a si lo zia raalrinnak in pek. Hih raalhruang cu kan thinlung khuaruahnak ih suangtuahnak men a si. Stock market sungih veikhat tipalhnak in hmakhatte ah kan sumsaw neihmi hmuahhmuah an hlo ttheh viar thei a si.\nPathian Ttongkam, Bible in hih leitlun ih pehtlaihnak kan neih daan dingah raalrinnak tampi in pe a si. Nitin kan nunnak le kan hnattuannak ah kan raalring lo a si ahcun rin lopi in tlaksiatnak le sunralnak thang in in awk thei. Ahleice in Pathian rinsan hnakin leitlun lennak sum le saw lawng hawl in humhimnak hauhruang ih kan hman tikah peicim zatlaknak kan naih ti thei aw ding kan si.\nVancung ih um kan Pa, ka neihmi sumsaw parah thin diriamnak nei loin ka duhhamnak parah in ngaithiam hram aw.\nPaisa cu Na ram karhzaiternak hrangih hmanrua men a si, beunak hauhruang ih hman ding a si lo ti thei fiang le atak ih nunpi thei dingin in bawm hram aw.\nMi pakhat thawn pehtlaih awknak ka neih tikah a sumsaw lennak parah hrambun tahrat in ka pawlkom pang maw? Himi vek pehtlaihnak thawn pehpar aw in Pathian ih i kawhnak san hi ziangmi a si taa?